text:
E superstar di musica a comparti e noticia di su compromiso riba su On the JLo newsletter diabierna ultimo, cu un video di su piedra berde, coloca riba un band plata. Jennifer Lopez a bay den detaye con e color tin un significicacion special p’e. “Semper mi ta bisa cu e color berde ta mi color di suerte,” Lopez (52) a yega di skirbi, señalando e shimis berde iconico di Versace cu jungle-print cu el a bisti pa Grammys na 2000. “Mi a ripara cu tin hopi momento den mi bida unda cosnan increibel a pasa ora mi tabata bisti den berde”.
JLo a sigui conta cu e no ta cumpra hopi arte, pero el a cumpra esun di Hummingbirds paso pa di prome e ta gusta nan, y di dos paso e ta gusta e color berde. E parhanan semper ta bula rond di dje, y semper e tabatin un conexion special cu Hummingbirds. El a ripara cu hopi hende ta bisa cu e ta simbolisa amor, y unda cu e bay nan ta sigui’e. Cada biaha cu e ta den un momento di duda y confusion, un ta aparece magicamente na su bentana, pa record’e cu universo semper ta papia cu nos, si nos ta habri pa e señalnan. Su asociacion entre e color berde y suerte tabata un di señalnan, y JLo a revela cu el a siña cu ‘no tin concidencianan’ den bida.
Algun dia prome cu e anuncio di su compromiso, a capta un potret di Jennifer Lopez luciendo e renchi di compromiso na su dede. Su ruman muhe, Lynda Lopez, cu ta periodista a comparti un potret di e renchi riba su stories di Instagram mientras el a felicita e pareha. E noticia a yega un aña despues cu Jennifer Lopez y Ben Affleck a rebiba nan romance. Anteriormente nan a cuminsa sali hunto na juli 2002 y a compromete na november, prome cu a pospone nan matrimonio na september di 2003 solamente algun dia prome cu e fecha. Finalmente nan a cancela nan compromiso na januari 2004. Den un entrevistra cu JLo na februari, el a bisa cu esaki a haci cu nan conexion awo ta diferente den comparacion cu 18 aña pasa. Awo nan ta mas grandi, mas inteligente, mas experencia, nan ta den un luga diferente den nan bida, tin yiunan awo y nan mester ta consciente di e cosnan aki.


c: text/html

text:
ORANJESTAD, Aruba – 25 di juni 2019: Departamento Meteorologico di Aruba recientemente a saca un comunicado riba e fenomeno di naturalesa referi como “Sahara Dust” y con esaki lo afecta nos atmosfera. E fenomeno aki no ta nada nobo, eta sosode na mas cu un ocacion pa aña na momento cu e stof di Sahara ta wordo transporta atravez di aire pa nos region.
Cu yegada di e stof aki, nos por experencia aumento den kehonan relaciona cu malesanan respiratorio. Esaki debi cu e aire ta consisti di hopi mas stof cu nos ta custumbra cune. Esnan cu ta sufri di malesanan respiratorio manera bronkitis, alergie of sinus por presencia aumento den nan sintomanan manera dificultad pa hala rosea, precion den pecho, hopi
tosamento, grawatamento di cuero y wowo. Stof di Sahara ta ocaciona tambe cu tempo ta bira mas calor pa cual motibo ta recomenda pa bebe mas likido durante dia pa tene e curpa hidrata.
Como Departamento di Salud Publico nos ta conseha tur persona cu ta sufri di un of otro malesa respiratorio pa percura pa tin nan medicamentonan na nan alcanse na tur momento y tuma esakinan manera dokter ta prescribi. Evita di haci actividad fisico den aire liber den e dianan benidero y si tuma nota cu e sitomanan ta empeora, tuma contacto cu bo dokter di cas pa un consulta.

robotstxt: allowed

filter: keep


text:
Diabierna 13 di october den Compleho Deportivo Guillermo Trinidad, tabatin e apertura di e campeonato di futbol division honor 2017-2018. E anochi a cuminsa cu un desfile di e teamnan di Lifida kendenan tabata acompaña p’e grupo di brassband Massive.E teamnan RCA y SV Caiquetio a subi tereno hunto cu e teamnan di Lifida pa canta e Himno Nacional di Aruba. E publico presente a disfruta di Massive Brassband sperando e prome wega di e campeonato. Na final di anochi e team di Solito, RCA, a piki e prome 3 punto y esaki ta pone un presion riba Caiquetio.
Secretario di Comite Olimpico Arubano (COA), Nicole Hoevertsz, a hiba palabra e anochi aki dunando pabien na tur team p’e desfile bunita y a duna palabra di sosten n’e muchanan pa sigui haci deporte. Presidente di Arubaanse Voetbal Bond (AVB), Ing. Richard Dijkhoff tambe a hiba palabra, unda cu el a desea tur team exito p’e campeonato. Tambe el a recorda tur hende pa hunto sigui engrandece futbol.
E aña aki AVB a opta pa haci e apertura diferente unda cu a cuminsa cu Lifida U-5 te cu Division Honor. E clubnan tabata presente, pero tambe personanan importante pa cu e campeonato aki. E aña aki AVB a scoge pa dedica e campeonato na 2 persona hopi conoci den e mundo di futbol, esta Juan “Juju” Rasmijn y Aubrey Maduro. E anochi aki, Richard Dijkhoff hunto cu miembronan di directiva di AVB a entrega Juju Rasmijn un plakkaat unda cu a reconoce su persona. Aubrey Maduro no por tabata presente e anochi aki pa motibo cu e no ta na Aruba.
E prome wega di e campeonato tabata entre sub campeon di e campeonato anterior, SV RCA contra SV Caiquetio. Pa cu e wega mes AVB a mira e fanaticada di ambos team, unda cu Caiquetio y RCA a bin cu fanaticada grandi. Esaki lo tin di haber cu e decision cu e directiva di AVB a tuma e aña aki, unda cu nan a duna e entrada/e porta n’e clubnan. Richard Dijkhoff a sigui indica cu awo ta e clubnan tin e responsabilidad pa yega na nan fanaticonan.
SV Caiquetio a subi pa division honor despues di basta aña a topa nan prome wega contra di RCA cual tabata un wega basta balansa. Awo e campeonato a cuminsa y tin un trayectorio largo pa bay, pasobra AVB ta organisa 1600 wega pa campeonato y no solamente Division Honor, pero tambe e campeonato di Lifida a cuminsa den fin di siman. Desde awo te cu otro aña na Juli lo tin weganan di futbol.


text:
Diarazon ultimo a yega un delegacion grandi di CONCACAF pa motibo cu aki na Aruba pa prome biaha lo tuma lugar e conferencia di CONCACAF.
“Nos t’asina orguyoso y bon trabou di Presidente di AVB, Richard Dijkhoff. Esaki no a cay for di shelo.
Esaki tin di haci cu cada bes AVB ta bira mas transparente, nan ta traha duro riba nan situacion financiero.
Nan ta duna bon relato financiero, tambe mihor maneho”, Minister di Salud Publico, Cuido di nos Grandinan y Deporte, dr. Carlos “Alex” Schwengle a remarca.
AVB tin un vision con nan ta bay drecha futbol aki na Aruba. Nan no ta haci esey nan so, pero nan ta haci esaki conhuntamente cu FIFA, CONCACAF y KNVB di Hulanda.
CONCACAF tin respet suficiente y nan ta mira e trabou cu ta haciendo ta bon, di cual nan a dicidi di tene e conferencia na Aruba.
“Mi ta sinti hopi honra cu nan a scoge Aruba como e pais pa haci e conferencia. Un total di 41 pais participante na un conferencia hopi importante mundial over di futbol.
Nos ta kere cu e lo bay agrega no solamente n’e imagen di Aruba, pero tambe duna un boost na mundo deportivo di futbol aki na Aruba.
Un palabra di pabien na Arubaanse Voetbal Bond hunto cu su Presidente Richard Dijkhoff cu ta haciendo un bon trabou”, asina Minister Schwengle a remarca.
Minister Schwengle ta hopi orguyoso di nan y ta spera cu esaki ta un empuhe tambe pa otro federacionnan tambe pa kisas nos por traha na mesun nivel y pusha deporte di e nivel ey pa yega n’e nivel aki. Pasobra lo bay tin diferente sorto di conferencia internacional di deporte den diferente federacion aki na Aruba.
Presidente di Arubaanse Voetbal Bond, ing. Richard Dijkhoff, ta haya cu ta un honor pa por tin e congreso aki na Aruba.
Arubaanse Voetbal Bond ta trahando basta duro riba esaki pa por a bin cun’e.
“No ta algo cu a bin di mes. E ta basa riba e reconocimento cu nos a haya como federacion di e trabounan cu nos ta haciendo na Aruba, pero reconoci dor di CONCACAF y den e caso aki tambe dor di FIFA, esaki lo bay t’e prome congreso di e Presidente y prome biaha na Aruba.
E tin un toke special pa nos tur. Mi ta kere esey ta bisa cu Aruba ta riba bon caminda”, asina ing. Richard Dijkhoff a indica.
E ta considera Presidente di CONCACAF, Victor Montagliani, como un amigo aunke cu aña pasa nan a conoce otro, e laso ta hopi estrecho y e ta un persona dedica na futbol.
Diarazon Montagliani a yega Aruba pe congreso di CONCACAF.
“Den e dianan nos dilanti mi ta kere cosnan positivo so nos lo saca afo di e congreso, pa Aruba tambe. President di FIFA tambe lo ta presente”, Dijkhoff a indica.
“Ami como Presidente di e federacion ta super orguyoso y super contento cu esaki ta sosodiendo na Aruba. Esaki ta un muestra di tur e trabounan grandi cu nos ta haci y ta un reconocimento. Y pa mi e ta algo grandi cu nos tin nan na Aruba.”
E conferencia lo ta algo grandi pa Aruba, pero tambe pa futbol en general. Esaki ta prome biaha cu algo asina grandi ta pasa na Aruba, ya cu 41 pais lo bishita e conferencia. Lo tin un participacion di alrededor di 300 persona y Aruba ta orguyoso di ta anfitrion di e conferencia aki.


text:
Willemstad- Kasonan di kontagio ta subiendo rápdio na Kòrsou tambe. Awe 156 hende a risibí un resultado positivo di infekshon ku e virùs.
Na tur, 841 hende a pasa tèst ayera, ku ta kondusí na un porsentahe di 18% positivo. Esaki ta konsiderabel mas abou ku ta e kaso na Boneiru.
Aktualmente tin 11 ku ta hospitalisá pa motibu di Covid na Curaçao Medical Center (CMC), ku ta inkluí 3 pashènt for ku a transladá for di Boneiru. Tin 13 hende ku a kura. E kantidat di kaso positivo na Kòrsou aktualmente ta 879.
Aruba
Kasonan na Aruba tambe ta subiendo basta konsiderablemente ku un porsentahe positivo ku ta kai den 30% di tur kaso ku ta tèst. Ta parse ku definitivamente, e islanan ABC ta bibando nan di 3 ola di Covid-19.
- Atenshon pa ‘Purple Friday’ na SGB
- Petishon pa e kompensashon pa mucha ku kuido intensivo ta posibel te ku 30 di desèmber 2022
- Konsulta via internèt tokante sosten sosial i kombatimentu di violensia doméstiko i maltrato di mucha
- BONHATA furioso ku e karganan ekonómiko diripiente pa hotel i restorant
- Prevení Zika, Dengue i Chikungunya |Aviso pagá


text:
DIA 2 DI MEI TA UN DIA LIBER EN KONEKSHON KU DIA DI OBRERO 2022
MINISTERIO KONSERNÍ MANEHO DI GOBERNASHON, PLANIFIKASHON I SERVISIO PÚBLIKO
DIA 2 DI MEI TA UN DIA LIBER EN KONEKSHON KU DIA DI OBRERO 2022
PUBLIKÁ RIBA 26 APREL 2022
WILLEMSTAD – Minister di Gobernashon, Planifikashon i Servisio Públiko, sr. Ornelio ‘Kid’ Martina, ke rekordá pueblo di Kòrsou ku den e prókismo 7 dianan tin 2 dia liber, esta riba 27 di aprel i tambe gobièrnu ta duna un dia liber èkstra riba 2 di mei en konekshon ku dia di obrero 2022.
E dia liber èkstra akí ta debí ku Dia di Obrero lo ta riba djadumingu 1 di mei 2022, kual ta trese kuné ku lo duna liber djaluna 2 di mei 2022 tambe. E dia liber èkstra ta reglá den ‘Arbeidsregeling’ i ta konta pa henter pais. Artíkulo 23, insiso 2 di ‘Arbeidsregeling’ ta bisa ku Dia di Obrero tur aña ta keda selebrá riba 1 di mei, ku ekspeshon si e fecha kai por ehèmpel riba un djadumingu. Si ta asina, ta konmemorá Dia di Obrero e próksimo dia.
Minister Martina ta deseá henter pueblo di Kòrsou dushi dia di fiesta riba 27 di aprel (dia di Rei) i un dia di reflekshon riba 2 di mei (dia di Obrero). Ta pidi pa bai trankil den tráfiko i kòrda kuida.


text:
Telekomunikashon
Agentschap Telecom ta ehekutor i supervisor di telekomunikashon na Boneiru, Sint-Eustatius i Saba. Bo por akudí serka nos pa informashon tokante kua ekipo di radio bo mag usa, pèrmit pa uzo di frekuensia, èksamen di radio, importashon di ekiponan di radio (duana) i interferensia riba òf dor di ekiponan di radio.
For di nos ofisina na Boneiru e kolaboradónan di Agentschap Telecom ta manehá e skala di frekuensia di radio pa tur e tres islanan, dor di otorgamentu di frekuensia di radio, supervishon i ehekushon di inspekshon. Bo por akudí na nos establesimentu pa entre otro:
- Petishon di pèrmit pa uzo di frekuensia;
- Partisipashon na un èksamen di radio;
- Informashon tokante kua ekipo di radio bo mag usa sin pèrmit i kua no;
- Informashon tokante importashon di ekiponan di radio (duana);
- Keho tokante interferensia riba òf dor di ekiponan di radio;
- Demas pregunta tokante telekomunikashon, aparatonan, kompensashon i legislashon.
Agentschap Telecom ta supervisá e kondishonnan tékniko mará na uzo di frekuensia. Pa protekshon di konsumidó, kompetensia relashoná ku ofresedónan di telekomunikashon i emishon di number i sekuensianan numériko bo por akudí na Autoriteit Consument en Markt.


text:
Prakrijk Ondersteuner Huisarts (POH) ta duna informacion tocante diabetes tipo 2 den comunidad, edad ta bahando cada biaha mas den e malesa no na Aruba so pero mundial. Tambe mester keda enfatisa pa persona cambia nan estilo di bida y movecion.
Jasmira Mora, coordinador praktijk ondersteuner a duna informacion tocante dia internacional di diabetes y nan ta trahando bou di Wit Gele Kruis pa nan zorg di haya mas hende cu ta posibel.
Pa dia internacional tabatin e posibilidad pa check sucu gratis. Nan sa cu tin hende cu ta cana trankil sin sa cu nan tin sucu, of pa motibo di nan trabou y ocupa ta bira dificil pa nan bay haci un afspraak di dokter di cas.
Ta importante pa check y keda controla pa haci test ‘e ta algo facil’ den cuadro di dia di diabetes Wit Gele Kruis y POH ta duna chens pa otro intancia manera Ibisa, ImSan pa tambe por haci nan check ups.
POH ta traha directamente cu dokter. Mora ta splica cu e problema di diabetes ta uno serio mirando cu edad ta bahando pa hende hoben. Esey principalmente tin di aber cu cultura, estilo di bida cu hende ta bibando. Awendia ‘tur hende ta druk’ nan no kier of por come na tempo, anto ta prefera come riba caya, ambos mayor ta trahando y ta duna mucha come fast food y asina e diabetes tipo 2 por cuminsa ‘esey ta esun cu por tin mas influencia riba dje’.
E problema ta cu no ta heredita e malesa sinembargo bo ta heredita e estilo di bida anto eynan ta unda e mayoria di problema ta sinta. E falta di comemento saludabel y falta di movecion cu hopi biaha hende ta yega na e malesa mas lihe.
Diabetes tipo dos tin e nomber pa ‘ouderdom diabetes’ pero den actualidad no mas pasobra por tin pashent hoben. Sinemabrgo e no ta manera hoben cu hende por nace cune. “Esey ta ora un pashent nace cu problema di insulina anto e ta haya tratamento cu internista y specialista.
Mastanto ora ta papia di esnan hoben ta esun cu tin 20 aña di edad of mas. E no ta facil pa un persona cu tin 20 aña comiendo malo y un estilo di bida no adecua. No por cambia e persona asina facil y ta rekeri begeleiding. Nan ta purba di papia cu e persona y motiva ‘nos ta bira manera coach’. Den opleiding nan ta haya motivacion cu ta parti escencial den e begeleiding. Mayoria di trabou ta consisti den esey.
POH ta keda informa publico tambe tocante importancia di movecion. E ta enfatisa cu no solamente ta come malo pero mester keda activo. Sea cana of core, varios departamento, organisacion ta organisa caminata, marathon anto esey importante pa participa.
Di parti di Wit Gele Kruis, mayoria di hende ta haci flyers. Nan ta purba di promove mas hopi riba radio, propaganda y conhuntamente cu PRISMA diabetes pa asina yuda e pashent. Mora ta expresa cu tin mas disciplina usando e prisma. Segun Mora, e POH ta un parti cardinal den e training di educacion.
Tin algun caso e pashent cu diabetes tipo 2 no mester keda bebe remedi si e cambia su estilo di bida of come bon y haci movecion. E ta contesta cu nan por yega na cierto momento di bisa e por ta posibel pero mester tin cambio drastico di nan manera di come. Algun pashent na Aruba cu a stop remedi of baha nan, pero nan ta wak nan estilo di bida a cambia y ta haci un diferencia den su bida den e comemento y movecion.
Den e dianan POH ta yama pashent cu diabetes tipo 2 cu ta interesa den e hangua di griep mirando cu e grupo di pashent cu sucu ta e risico halto cu por haya influenza, persona di edad mas halto ta cay den risico pa haya e griep. Nan di POH lo sigui yama nan pashent activamente. DVG tin e prik di griep y POH ta purba pa tin e rol mas activo den comunidad pa duna informacion nesario na e pashent.


text:
Hunta di Komisario
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
E Hunta di Komisario (Hulandes: Raad van Commissarissen Ingles: Supervisory Board) ta e órgano ku ta supervisá e trabou di e Hunta di Maneho di un sosiedat anónimo òf un sosiedat privá. E komisarionan ta de echo e wowonan di e Akshonistanan den e kompania. Por bisa tambe ku e hunta aki ta representá òf kuida e interesnan di e Akshonistanan. E tarea primordial di e hunta aki ta di supervisá e maneho di gerensia riba e kompania i tur otro supsidiario. Ta usa e término Hunta di Komisario tambe pa e órgano ku ta supervisá den un asosashon òf koperashon. Na momentu ku e persona hurídiko aki su meta bira unu públiko i privá ta papia e ora ei di Hunta di Supervishon. Pa nan por kumpli ku nan funshon, nan mester di informashon ku e Gerensia tin ku pone disponibel. Mayoria bia ta skohe ekspertonan pafó di e kompania pa bira komisario. Esaki ta pa evitá un situashon di konflikto di interes.
Komisarionan ta wòrdu nombra dor di e Akshonistanan. Komisarionan no ta risibí un salario, pero un kompensashon ku ta wòrdu stipulá pa e Akshonistanan. Serka un fundashon e Hunta di Supervishon ta nombra su mes si esaki ta rekerí pa lei i ku outorisashon di e miembronan di e fundashon.
Den práktika por surgi tur tipo di konflikto i desakuerdo entre e Hunta di Komisario i e Gerensia. Esaki ta sinta de echo den e ròl di e komisarionan. E Hunta di Komisario mester por hasi su trabou kompletamente independiente for di e Gerensia, esaki ta nifiká tambe independientemente di e plannan i deseonan di e Gerensia. I ta einan e frikshon por bini. Si ta bon esaki no mester ta un problema si tin un bon relashon di trabou i komunikashon.
Tareanan[editá | editá fuente]
- Supervisá si e metanan stipulá ta wòrdu realisá
- Supervisá e strategia i e rísikonan ku e kompania ta kore
- Supervisá e sistema i proseso di kòntròl interno
- Supervisá e proseso pa yega na e relato finansiero
- Supervisá e kumplimentu ku lei, normanan i reglamentashon
E Hunta di Komisario ta konsistí di un presidente, un vise presidente i sobra miembronan.


text:
Entertainment
Home Entertainment
Concierto di Maluma na Roma a wordo cancela, pa motibo di sobre benta
Roma -Italia E concierto cu e cantante Colombiano Maluma tawata tin planea pa e proximo diadomingo na Roma mester a wordo cancela. Pa motibo di...
Siman di Fire Prevention Week 2017 a cuminsa cu weganan di softball y sigui...
Piedra Plat: Weganan softball a inicia diabierna anochi riba e veld di Flatstone ballpark y lo caba Diadomingo awor. Esaki en coneccion cu e celebracion...
Famosonan a uni y a canta hunto pa Puerto Rico, ” Isla Bendita “
San Juan, Puerto Rico: Cu apoyo y inciativa de e oficina di e Primera Dama di Puerto Rico, Unidos por Puerto Rico. Un grupo...
Dobel di Michael Jackson cu ta causano furor ariba Social Media
Ta trata di Sergio Cortés, un spaño cu di varios aña caba a dedica na perfeciona su parecido na ' Rey di Pop'...
MetaCorp a celebra 45 aña di servicio di Wendell Bennett
ORANJESTAD, Aruba: MetaCorp a celebra e 45 aña di servicio di director di New York Laundry, Wendell Bennett. Pa e compania e carera di 45 aña cu nan ta...
Cooper Hefner, lo bira e heredero di e imperio cu Hugh Hefner a laga...
Cooper Hefner, " Prins di Play boy" Hugh Hefner, fundado de e revista Playboy, a casa tres biaha y for di e matrimonionan aki ela...
Luis Fonsi, Ricky Martin, Nicky Jamm y Chayanne a uni pa yuda Puerto Rico
San Juan, Puerto Rico: Dialuna e artistanan grandi, Ricky Martin, Chayanne, Luis Fonsi y Nicky Jam, a tuma un avion cu destino San Juan,...
Concepto di self service consession di The Cinemas ta pa tin menos fila
ORANJESTAD, Aruba: The Cinemas a introduci un self service concession. E self service station ta un concepto cu a wordo introduci na Merca y...
Marilyn Manson a keda hospitalisa despues cu ela keda herida durante un concierto
New York, U.S.A.- E conocido cantante Marilyn Manson, a keda hospitalisa na New York despues cu ela keda herida na momento cu un parti...
E Arubiano Curt Fortin, kende ta un celebridad na Hulanda a participa den e...
Amsterdam, Hulanda: E programa di television na Hulanda, Adam Zoekt Eva, ta un reality serie, cua ta wordo pasa na RTL5. E prome episodio...


text: KRALENDIJK – Fundashon Mariadal (FM) tin un plan pa loke ta trata sitio pa stashoná vehíkulo pa empleado, tabata entre otro loke direktor di Fundashon Mariadal dòkter Giovanni Frans, a bisa Radio Live 99.9 FM. El a sigui konta ku trabounan ta andando riba tereno di hospital i manera terminá e trabounan, e espasio ta presentá. “Den futuro empleadonan no tin niun motibu pa usa e lugá pa stashoná outo parti pafó di e tereno di FM, loke aktualmente ta e kaso. Loke ta e kaso awor tin kantidat di kònteiner riba tereno di FM, i ta pone ku no tin espasio pa stashoná e empleado su vehíkulo. Poulatinamente e kònteiner nan ta bai for di e tereno momentu ku terminá kada fase di trabou, i asina krea espasio liber pa stashoná outo. E plan ta pa tur vehíkulo di trahadó ta stashoná riba tereno di FM. Boneiru ta den desaroyo i ta sigui desaroyá. Mester yega awor na un diálogo entre OLB i RCN, kon ta bai krea mas lugá pa stashoná vehíkulo pa esnan ku ta bishita hospital. Esei no ta solamente responsabilidat di FM. A drecha e struktura ku tin rònt di FM, ku awendia ta yuda hopi ku e problema di awa riba e tereno momentu ku áwaseru kai. E problema no ta kompletamente solushoná. Mester atendé esei i ta parti di gobièrnu. Pues ta diferente kos tin ku atendé parti pafó di FM, entre otro e parti di pasada di awa, lugá pa stashoná, guia pa tráfiko ta ku ménos velosidat. Ta responsabilidat di entidat públiko i RCN huntu ku FM, pa wak kon ta yega na e forma mihó pa drecha loke ta rekerí atenshon,”dòkter Giovanni Frans direktor di FM a bisa.


text:
KRALENDIJK- Riba djarason a tende un seminario pa duna un splikashon tokante kambionnan den e lei di Prevenshon di Labamentu di Plaka i Finansiamentu di Terorismo BES (Wwft BES).
Resientemente a kambia sierto partinan di e lei aki. Representantenan di De Nederlandse Bank, De Autoriteit Financiële Markten, Bureau Toezicht Wwft, Financial Intelligence Unit Nederland(FIU-NL)) i e dekano di Orde van Advocaten van Den Haag ta na Boneiru e siman aki pa splika e reglanan estrikto.
Importante
E reglanan den WWFT BES entre otro ta importante pa negoshantenan di material di konstrukshon, empresarionan di propiedat inmóbil, bendedó di outo òf kompanianan ku ta duna servisio finansiero, manera banko i aseguradonan di seguro di bida. E reglanan ta yuda prevení ku yudansa di òf via un di e partidonan, plaka kriminal ta drenta e sistema finansiero òf ta finansiá terorismo.
Esnan ku no ta tene na mes na e reglanan di e lei, por haña but basta konsiderabel.


text:
Dialuna anochi durante un ceremonia chikito na e oficina di Sportsubsidie Aruba (SSA) a celebra e ceremonia di despedida di e delegacion di Aruba otro siman lo sali pa e Weganan Olimpico Tokyo Japon 2020. Na e ocasion aki presente, e 3 atletanan Olimpico di cual dos presente esta Allyson Ponson y Mikel Schreuders y...
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
Examen landamento escolar
Landamento Escolar ta un programa di Departamento di Enseñansa Aruba (DEA) den cual muchanan di scol ta haya instruccion di landamento durante orario di scol. E programa, cu ta financia door di Gobierno di Aruba, ta existi ya pa 28 aña. Actualmente ta duna e lesnan di landamento escolar na alumnonan di klas 3 di...
E di dos edicion di Hoben Activo Hoben Feliz ta bay cuminsa
Hoben Activo Hoben Feliz ta un proyecto completamente gratis cu ta ofrece e oportunidad na e hoben entre 8 pa 12 aña cu nunca a practica un deporte, pero ta interesa pa conoce un deporte of e mucha cu ya a haya su pasion den un deporte, pero ta interesa pa siña tocante otro deporte....
Aruba ta briya cu varios medaya na e UANA Pan American Artistic Swimming Championships
Aruba ta briya cu varios medaya na e UANA Pan American Artistic Swimming Championships y ta clasifica pa e Junior Pan American Games Aquatics Federation (AAF) anteriormente conoci como AZB (Arubaanse Zwem Bond) tawatin e honor di ta e anfitrion di e ‘UANA Pan American Artistic Swimming Championships’ cu a tuma lugar pa prome biaha...
Brasil ta confirma cu lo ta sede di Copa America
Segun varios ciudadano disgusta y preocupa pa e situacion nan ta bisa cu awo ta momento ta pa cura cu covid-19 y lubida di e deporte. E pregunta ta keda di Latinoamerica ta cla pa realisa evento masivo manera un Copa America. Dr. Elmar Huerta ta bisa CNN cu e riesgonan ta halto pa realisa...
Resultado di e prome dia di tornero di Beach Tennis Escolar di IBISA
Mucha Homber den categoria A: 2010 pa 2012IBiSA a organisa dia 24 di juni na BTA na Eagle resort e prome serie di 4 torneo di Beach Tennis Escolar na unda Scol Basico Washington, Colegio San Hose, Prinses Amalia Basisschool, Mon Plaisir Basis, Colegio Sagrado Curason, Cacique Macuarima, Colegio Laura Wernet Paskel y Basischool de...
IBiSA y plataforma promocion di salud ta informa:
Pakico bo mester sa bo cifranan di presion di sanger?’Bo tabata sa cu presion halto riba su mes no ta duna señal of sintoma. Esaki por nifica cu bo por tin presion halto pa añanan largo sin cu bo sa. Pa e motibo aki nan ta yama presion halto ‘silent killer’. Dia 17 di mei...
Weganan di futbol escolar
Diabierna 30 di april a tuma lugar na tereno di RCA, weganan di futbol escolar categoria C mucha homber (naci aña 2003 y mas hoben), organiza pa IBiSA. Weganan aki a sigui cu tur regla di protocol di deporte vigente.Tabata tin tres wega cu a tuma lugar y prome wega tabata Maria College cu a...
IBiSA: Resultado di atletismo escolar 2021
Dianan 20 y 21 di april 2021 a tuma lugar competencia di atletismo escolar na Stadion Guillermo Prospero Trinidad cual competencia a wordo organiza pa IBiSA, manteniendo tur regla di protocol di deporte vigente. E aña aki tabata tin 3 evento pa categoria 1 cual tabata careda di 60 meter, careda di 400 meter y...
Big League Tey Bek! Resultadonan di prome weekendBig League Tey Bek!
E muchanan den categoria di Big League cu edad entre 16 – 19 aña porfin a wak accion den e weekend di 17-18 april. Fanatico nan cu a sigui e livestream y esnan staciona pafor di veld por a presencia cuater wega di bon baseball. Tur 5 team a hunga den e weekend, y e...
- 1
- 2


text:
Aruba vs Venezuela den Beach Tennis Masculino
Aruba ta gana di e team duro di Venezuela
Sander Castro y Aksel Samrdzic a enfrenta e duo di Venezuela Ramon Maluff y Carlos Alvarado.
E equipo di Aruba a cuminsa hopi bon y a start e prome set den bon forma. Prome set a bai pa Aruba cu score di 6-3. Den di dos set Aruba a sigi den tremendo forma y asina ta logra gana di dos set tambe cu score di 6-2.
Sander y Aksel ta den tremendo forma y sigur nos lo wak mas di nan. Manjan nan lo sigi cu nan di 2 wega aki na Rosario.


text:
E vacuna di un solo dosis di Johnson & Johnson ta proteha contra COVID-19, segun analesis pa reguladornan di Merca. Nan ta prepara e scenario pa un decision final di e vacuna nobo y mas facil di usa pa yuda controla e pandemia.
Cientifico di Administracion di Alimento y Medicamento (FDA) ta confirma cu e vacuna tin un eficas di aproximademente 66% pa preveni Covid-19 di moderado grave.
E agencia tambe a bisa cu inyeccion di J&J, por yuda pa acelera e vacuna pa rekeri un solo dosis na luga di dos dosis. Esak tambe ta sigur pa usa. Esaki ta djis un stap pa evaluacion di FDA pa un di tres opcion pa vacuna pa Merca.
Pa diabierna, asesornan independiente di agencia lo debati si evidencia ta suficientemente solido pa recomenda e inyeccion tan spera. Cu conseho, lo spera cu FDA tuma un decision final den algun dianan.


text:
Diesseis aña pasa Horacio Oduber Hospital a instala un “Bedrijfs Hulpverleners team” conoci como HVT (HulpVerleners Team) di Hospital. Nan a cuminsa na october 2006 y awe na 2022 por conta cu un team di 120 miembro di HVT completamente capacita pa yuda durante cualkier calamidad. Cu enfoke riba “teambuilding” anualmente ta organisa diferente actividad unda HVT’ers ta topa y aña aki tabata un bes mas super exitoso. Coleganan HVT ta topa, pasa momentonan alegre cu otro y alabes keda up-to-date di tur e ultimo practicanan pa cu cualkier calamidad.
Miembronan di HVT ta actua y purba combati calamidad prome cu autoridad yega pa asina evita un calamidad of evita mas daño cu ta posibel. Nan ta purba salba bida y yuda cu evacuacion. Pues, nan tin un rol importante y Hospital tur aña pa medio di e siman aki ta duna extra atencion na esaki y e importancia di tin nan den cas pa siguridad di pashent y empleado.
Durante e siman di HVT tabatin training unda a duna tips y alabes den forma di practica a refresca memoria con ta paga candela y mas. E training no ta pa solamente e team di HVT, pero tur otro colega cu tambe por tin un rol na momento di un calamidad. Mas man tin, mas miho na momento cu un calamidad surgi.
Un evento hopi gusta tambe ta e anochi di bowling unda coleganan ta forma team y bataya fuerte contra otro. Ganadonan absoluto a resulta team di Technische Dienst y team di camber di operacion a keda na di dos luga. E premio di “teamspirit” tambe a bay pa team di camber di operacion. Un otro evento super gusta ta hersengymnastiek unda sigur a pone e mentenan traha duro. Team ganado a bay pa camber di operacion y na di dos luga un team cu a forma di diferente departamento di HOH.
HVT Quiz tambe tabata exitoso y cu premio atractivo. Y e tremendo siman a wordo sera cu e asina popular HVT Games na Nikky Beach. Weganan riba santo, den awa, den boto y mas a pone coleganan di HVT haci hopi movecion. Coleganan di diferente departamento a acudi pa apoya y asina disfruta di nan diabierna atardi banda di nos dushi lama. E weganan un bes mas yena di aventura y movecion a clausura e tremendo siman y e ganadonan a resulta den team yama Code#2, sigui pa Surgery crew y di tres luga a bay pe team yama All or nothing.
Team organisado di e tremendo siman di HVT ta gradici tur cu a yuda haci e actividadnan posibel y tambe esunnan cu a zorg pe trainingnan. Ta aprecia cada miembro pa nan dedicacion y pa ta cla para na momento cu surgi un calamidad na HOH. Tambe ta gradici Hunta di Directiva y tur sponsor pe confiansa pa asina por tin un siman exitoso yen actividad.


text:
Lo tende ekspertonan den korte di apelashon pa kaso Babel.
Defensa di e pareha Schotte-van der Dijs, mr.Knoops a pidi pa hasi un investigashon digital forénsiko den kaso Babel. Kaso Babel ta e kaso kontra lider di partido polítiko MFK, Gerrit Schotte i su pareha Cicely van der Dijs. Nan a keda sentensiá pa aktonan di korupshon, labamentu di plaka, falsifikashon i denunsia falsu. Lo hasi e investigashon digital riba faktura ku a haña riba e kòmpiuter di Schotte i van der Dijs, ku wes den promé instansia a dikta ku nan ta falsifiká. E di dos investigashon ta riba finansiamentu di partidonan polítiko. A pidi tambe investigashon di un akountent forénsiko pa duna un bista riba e fluho di plaka pa loke ta trata e sospecho riba falsifikashon, labamentu di plaka i soborno di ámtenar. Defensa a pidi entre 3 pa 4 luna pa finalisá e investigashon. Korte di apelashon a duna te 26 di febrüari 2017 pa presentá e investigashonnan na ministerio públiko. Despues di esaki Ministerio Públiko ta haña un luna pa duna nan kontra deklarashon.


text: KRALENDIJK/THE BOTTOM – Biaheronan for di Boneiru i Kòrsou di awor pa dilanti ku kier biaha pa Saba, mester keda dos siman den karentena obligatorio. Siman pasá a detektá dos kaso mas di infekshon na Saba i tin 19 persona den karentena. Gezaghèber di Saba Jonathan Johnson durante un “update” djamars último di kasonan di corona vírùs a bisa ku e motibu prinsipal di e desishon aki ta ku Boneiru i Kòrsou tabata tin frontera habri te ku siman pasá ku Aruba. Esaki a pone ku e profil di risiko pa Kòrsou i Boneiru a kambia di “low” pa “medium”. E último dianan kasonan di infekshon di corona vírùs a subi drastikamente na Aruba. E karentena obligatorio pa biaheronan for di Kòrsou i Boneiru no ta konta pa personanan ku ta regresá nan isla despues di a risibí kuido médiko riba e islanan menshoná. Tambe ta keda atmití studiante-habitante- ku ta regresá i biahenan esensial. P’esei mester pidi pèrmit promé serka outoridatnan. Pa bishitantenan for di Sint Eustatius no tin restrikshon.


text:
Ministerio konserní
Hustisia
Promé Minister/Minister di Hustisia Gilmar Pisas a presensiá e kurso ku Interpol Kòrsou a organisá
Publiká riba 15 Novèmber 2021
Willemstad – Promé Minister Gilmar Pisas, den su kalidat komo Minister di Hustisia a presensiá e kurso di tres dia riba kapasitashon den “Arma di Kandela” ku Interpol Kòrsou a organisá i kuminsá dia 15 di novèmber 2021 na Acoya Resort.
Kòrsou, igual ku otro Paisnan den region, tin e reto pa enfrentá e desafio den kombatimentu di kontrabanda i tráfikashon ilegal di arma di kandela.
Kòrsou no ta un Pais ku ta produsí arma, sin embargo tin hopi arma di kandela ilegal den sirkulashon.
E armanan ilegal aki ta keda usá pa kometé e.o. atrako i otro tipo di delito violento.
Un i tur por keda puntra nan mes ta kon por ta posibel ku e armanan ilegal aki ta keda drenta nos Pais.
Den e kuadro aki kompilashon di informashon di inteligensia ta hunga un ròl masha importante i ta krusial den e lucha pa mantené nos Pais liber di e situashonnan aki.
E organisashon internashonal di ICPO-Interpol (The International Criminal Police Organization) ta dunando na tur e Paisnan miembro rònt mundu sosten den e lucha aki.
E kurso aki netamente a keda organisá a base di e sosten ku ta keda duná pa ekipá Polis i LEA (Law Enforcement Agents) di e diferente entidatnan nashonal, ku tin e deber di prevení, protehá i investigá e delitonan relashoná ku arma di kandela inlegal.
Nos Pais tin di keda limpiá i protehá di armanan di kandela ilegal, pero pa nos por yega na e punto ei, nos tin di traha huntu i alabes ta kapasitá pa asina ta semper prepará, pa nos por ehekutá nos trabou manera debe ser.
Esnan ku a partisipá na e training aki tabata Kuerpo Polisial (KPC), Douane, Kustwacht, Recherche Samenwerkingsteam (RST), Koninklijke Marechaussee huntu ku personal di Interpol Kòrsou.
Na komienso di e kurso tabata Promé Minister, den su kalidat di Minister di Hustisia, ku a hiba palabra i alabes hasi apertura di e training.
Ministerio konserní:
Hustisia


text:
Oranjestad-Den e dianan aki hopi ta esnan cu ta traha den e aparato publico cu a recibi nan carta di retiro bisando cu no lo prolonga nan contracto mas cu Gobierno di Aruba. E medida aki a bin despues cu a bira bisto cu no tin placa pa por paga tur e trahadornan nobo cu Gabinete Eman a hinca den e aparato publico. Minister Yrausquin a cuminsa cu e racha di kita hende for di trabou na Belastingsdienst y na Douane, siendo cu na otro departamentonan di Gobierno carta a yega pa e diesthoofden reduci e cantidad di contractant cu 50%. Locual cu hopi a comenta ta e hecho cu Minister Eman mes kende ta e promer yama pa reduci gasto mester a duna ehempel y reduci su gabinete di 9 pa 7 minister.
E ta conoci cu Gabinete Eman II a tarda pa wordo forma debi cu mester a busca un forma pa por a cumpli cu tur promesa cu a ser haci den campania electoral. Asina mester a cumpli cu e promesa pa banda di e 7 Ministernan di Gabinete Eman I, nombra sr. Croes y sr. Yrausquin tambe como Minister den e gabinete nobo. Di e manera aki Gabinete Eman a pone e promer medida riba lomba di Pueblo ya cu mas Minister ta significa mas gasto pa Gobierno y mas gasto pa Pueblo cubri.
Awor cu placa a bolbe caba cu Gabinete Eman y cu no por fia placa asina facil mas riba mercado internacional, Gabinete Eman a haye ta reduci gasto y pasa medida riba lomba di Pueblo. Esaki ta algun di e condicionnan cu Hulanda a pone pa Aruba por haya placa fia via Hulanda. Presta placa via Hulanda ta e unico salida cu ta keda nos Pais pa nos no haya bati bancarota y nos florin perde su balor. Pesey bou di e ansha aki pa cumpli cu condicionannan cu Hulanda a impone, Gabinete Eman a cuminsa na kita grupo grandi di persona for di trabou y pasa medida pa loco riba e Pueblo di Aruba.
Ta remarcabel con keto Minister Eman a keda riba locual ta pasando na nos Pais. Vooral si nos tene na cuenta cu den eleccion na hopi ocacion Minister Eman tabata bisa cu no lo pasa medida y awor medida ta yobe riba lomba di Pueblo y riba dje ta kita hende di trabou. Di Minister Eman nos a spera cu elo a duna un mihor ehempel door di cuminza reduci e gastonanan di su gabinete promer door di cuminsa pa reduci e cantidad di Minister di 9 pa 7. Pero ta bisto cu Minister Eman ta prefera di keda keto y laga Minister Yrausquin haci e trabou sushi di pasa machete den e aparato publico, sin cu e mes ta move un dede of bisa algo.
Si Minister Eman di berdad ta stima e Pueblo aki manera cu e ta pretende ora di braza y sunchi hende, anto elo mester duna ehempel y reduci su gabinete di 9 pa 7 Minister, promer cu e castiga e Pueblo aki cu retiro di trabou y medida pa loco.


text:
KRALENDIJK – Ofisina di impuesto na Boneiru ta sera relashoná ku un empleado ku ta infektá ku ‘corona’ vírùs. Un boletin di último ora pa hefe di redakshon Aimed Ayubi algun ratu pasa, el a informá komunidat tokante e situashon ariba menshoná. “Ayera Boneiru a konosé e di 3 kaso di ‘Covid -19’ na Boneiru. E persona ta laborá na ofisina di impuesto i pa e motibu aki nan ta sera e lugá. Ta trata di un persona ku ta pashènt di dokter Hermelijn. No tin informashon pa awor kuantu dia e ofisina ta keda sera. Ta hasiendo e parti si desinfektá e ofisina, pa e ta liber di e posibel vírùs ku tin na e sitio. Tin algun trabou ta tumando lugá den e ofisina, sinembargo no por atendé ku kliente. E di tres persona ku ta infektá ku e vírùs, su situashon ta stabil. Pa awor esaki ta e informashon ku Radio Live 99.9 FM ta disponé di dje i ta pendiente pa mas informashon relashoná ku e situashon”, Aimed Ayubi di Radio Live a bisa.
E ofisina di Belastingdienst i Duana ta será temporalmente pa públiko en konekshon ku un tèst positivo di corona.
Por alkansá nos telefónikamente na+599 715 8585 òf via meil na helpdesk@belastingdienst-cn.nl.
Het kantoor van de Belastingdienst en Douane is in verband met een positieve corona test tijdelijk gesloten voor het publiek.
U kunt ons telefonisch op +599 715 8585, of per e-mail via helpdesk@belastingdienst-cn.nl, bereiken.


text:
Politur ta bishita Repúblika Dominikana.
Un delegashon di e kuerpo polisial pa turismo, Politur, a biaha pa Repúblika Dominikana, kaminda a firma un “Memorandum of Understanding”, ku e kuerpo polisial pa turismo Cestur. Alabes e delegashon a hasi un bishita na departamentu di Defensa i tambe serka gobièrnu dominikano. E delegashon a bishitá e departamento di defensa i a sinta na mesa ku e minister en kuestion, general Ruben Paulino. Na e reunion ei tambe tabata presente e vise minister di turismo, Fausto Fernandez, minister di asuntunan interno i di kuerpo polisial, Carlos Armand Buret. Mas promé, e delegashon a reuní tambe ku e prokurador general dominikano. E delegashon di Politur a konsistí di presidente Humphrey Josefa, miembro i alabes representante di ofisina di turismo, Ritzel Godfried i tambe Egon Pieter, miembro i alabes na kabes di agentenan Politur. Huntu ku presidente di Cestur i general di brigada Juan Carlos Torres Robiou, a firma e MoU.


text:
Presentacion en coneccion cu Dia Internacional di Derecho Humano na Universidad di Aruba
Presentacion en coneccion cu Dia Internacional di Derecho Humano na Universidad di Aruba
Riba 10 di december mundo henter ta conmemora e dia Internacional di Derecho Humano. Aki na Aruba studiantenan di Universidad di Aruba cu ta haciendo nan prome aña den e ramo di Trabou Social na e bachelor program “Social Work & Development”, tabatin e placer pa haya un sesion special tocante Derecho Humano cu e tema di e aña aki: Stand up for someone’s rights today!
E presentacion a ser duna pa sra. mr. Olivia Croes y sr. Anthony Lee di Comision Nacional Derecho Humano y tambe srta. Ghislaine Nicolaas di Oficina di Minister Presidente trahando riba e”Sustainable Development Goals”.
E studiantenan a ricibi informacion extenso di e Tratadonan Internacional y e sistema di supervision di Nacionnan Uni. Alavez a splica di e cumplimento na nivel nacional y e tareanan di e Comision Nacional di Derecho Humano.
A elabora tambe riba e 17 “Sustainable Development Goals” cu ta riba e agenda global y nan coneccion cu Derecho Humano. Paisnan rond di mundo a compromete nan mes pa traha y logra e metanan aki pa aña 2030. A mustra riba e hecho cu e metanan sostenibel y Derecho Humano ta interconecta. Aki na Aruba tambe ta traha na logra e metanan aki riba nivel macro, meso y micro door di diferente actor. Por tuma nota di iniciativanan di parti di gobierno, pero sigur tambe di e sociedad civil.
E mensahe principal pa e studiantenan den e sesion aki tabata e papel cu nan tin como futuro trahado social y pa nan como profesional ta bon equipa na pia di trabou cu conocimento y informacion pa por sali na defensa y ayudo di esnan cu ta acudi serca nan y di e forma aki yuda promove derecho humano di esnan cerca di nan.


text:
WILLEMSTAD- 13 di òktober 2021 – Ofisina di Turismo di Kòrsou (CTB) ta raportá un kantidat di 27.539 turista di estadia pa luna di sèptèmber. Ku e kantidat di turista di estadia aki, luna di sèptèmber 2021 a yega na 85% di e kantidat registrá na sèptèmber 2019 esta promé ku pandemia. Na sèptèmber 2019 un total di 32.510 turista di estadia a bishitá Kòrsou. Manera tabata e kaso durante e lunanan anterior, no opstante e situashon aktual ku industria di biahe ta aden mundialmente, sèptèmber tabata un luna positivo. Kòrsou a risibí 17.137 turista for di Hulanda na sèptèmber 2021. Pa di tres luna konsekutivo e kantidat di turista risibí for di Hulanda na 2021 a surpasá e kantidat di turista hulandes risibí den e mesun luna na 2019.
Na sèptèmber, un kantidat di 19.655 turista di estadia a bishitá Kòrsou for di Europa. For di Hulanda nos a risibí 17.137 turista, 1.063 for di Alemania i 549 for di Bèlgika. Di e turistanan europeonan, 55% a keda den un ‘resort hotel’ (esta hotèl grandi, chikí i bùngalo) na luna di sèptèmber. For di Estádos Unídos un kantidat di 3.363 turista a bishitá Kòrsou na luna di sèptèmber di kual 66% a keda den un ‘resort hotel’. For di region di Sur Amérika un total di 2.451 turista di estadia a bishitá Kòrsou, 29% tabata prosedente di Colombia miéntras 37% tabata prosedente di Brazil. For di Karibe un total di 1.284 turista di estadia a keda risibí na sèptèmber. Mayoria di e turistanan aki ta prosedente di e paisnan den Reino Hulandes.
Na luna di sèptèmber un total di 7 barku krusero a bishitá nos pais ku un total di 9.730 turista krusero.
“Ku kasi 28 mil turista di estadia na luna di sèptèmber por bisa ku rekuperashon den kantidat di turista ta progresando. E esfuerso kolektivo di stakeholders lokal huntu ku nos partnernan internashonal den nos merkadonan prinsipal a sòru pa luna di sèptèmber tabata eksitoso. Banda di esaki, Kòrsou a risibí un kantidat total di 150.245 turista di estadia durante e promé 9 lunanan di aña 2021”, asina direktor athunto di CTB Hugo Clarinda a remarká.


text:
BENNY NISBET(PPA): “WATERTOREN SAN NICOLAS LO A WORDE FINANCIA CU FONDO HULANDES NATIONAAL RESTAURATIE FONDS !!” SI , CIERTO MINISTRO A CREA IMPRESSION DEN PUEBLO DI ARUBA CU TA FONDO COMPLETO DI PRESUPUESTO DI ARUBA Y CU TA DECISION DI NAN….ESAKI SEGUN PPA NO TA CUADRA CU BERDAD….MAS TANTO DEPARTAMENTO MANERA DOW Y ALGUN OTRO TIN E TAREA DI CONTROLA E RENOVACION.
Mirando cu siman pasa e projecto di Renovacio di e Watertoren na San Nicolas a keda cla, partido PPA ta desea di splica algo di e historia POLITICO encuanto e deseo di PPA pa renova e Watertoren na San Nicolas, cual proceso ta completamente ‘los’ di e proceso di Monumentenfonds/Monumentenbureau.
Na ana 1986 Ministro di Transporte y Comunicacion sr. Benny Nisbet a larga un compania local prepara un projecto pa renovacion pa e Watertoren na San Nicolas e tempo ey. Hora mi a presenta esaki na Ministro Presidente Henny Eman .esaki na nomber di AVP a rechasa pa nos a inverti fondo den e projecto aki. E tempo e Edificio tabata propiedad di gobierno…!! AInda WEB No a bira un NV pero si tabata un semi overheidsbedrijf. Ministro Presidente Eman a bisa e tempo ey cu E no tin placa pa perde den inversion di e projecto specifico aki.
E concepto di PPA tabata pa renova e ‘Watertoren’ na San Nicolas y hasciele un atraccion turistico e.o. cu un lugar di reuni, cushina y un Restaurant den top.
Den curso di ananan durante diferente eleccion PPA como UNICO partido politico a presenta e projecto aki y ultimo eleccion tambe nos a presenta un concepto ‘updated’ cu un ‘koepel’ di glas den top for di unda den un restaurant lo bo por mira rond di San Nicolas.
WEB/MONUMENTENZORG :
Mientras tanto WEB a bira un NV na 1990. Esaki a worde sigui cu fundacion Monumentfonds y Monumentenbureau cu a durante varios ana a bin ta hasi un bon trabao renovando varios monument akin a Aruba. Y cierto momento a pasa e Edificio aki pa Monumentenfonds. Esta un fundacion cu ta busca fondo na diferente Fundacion y Instituto majoria parti Hulandes pa renova edificionan cu worde apunta como monumento.
Pa frustracion di nos partido …… a scoge pa renova e Watertoren na Oranjestad prome cu e Watertoren na San Nicolas……algo cu simpelmente nos NO ta hana correcto pero SI nos a respeta pasobra No ta gobierno ta dicidi pero Monumentenfonds.
Ana pasa porfin a inicia e proceso pa renova e ‘watertoren’ na San Nicolas kizas NO manera PPA lo a desea… pasobra nan meta ta pa mantene mas tanto posibel den e forma cu e tabata….y siman pasa porfin a projecto aki a keda cla.
Nos ta ripiti e projecto aki ta un projecto di Monumentefonds/Monumentenbureau….completamente ‘los’ di e proceso di gobierno. Si naturalmente nan mester hana e ‘vergunningnan’ cu Ley ta prescribi pa asina construccion tuma lugar bao di e ‘tozicht’ di departamentonan di gobierno. …Pero e projecto NO ta cu fondo di presupuesto ….a lo menos Si tin aden…nos ta imagina …masha poco mes. Majoria ta fondo Europeo/Hulandes.Esta fondo di Nationaal Restauratie fonds Nederland y NO cu fondo di Pais Aruba. !!
Pesey mes…PPA ta hanele un mentira flagantre ….y un wega politico bao nivel ora AVP y miembronan di AVP pretende cu e projecto di renovacion di e Watertoren na San Nicolas….lo ta gracias NA decision di AVP….su gobierno of cualkier ministro di djele…. Esaki simpelmente NO ta berdad !!! Y pueblo di San Nicolas lo a worde engana atrobe ….!!!
PPA kier a felicita na prome lugar …Pueblo di San Nicolas cu e logro …por fin…por fin …di e renovacion aki…tambe PPA kier a felicita Monumentenfonds y Monumentenbureau pa nan contribuiccion. Finalmente PPA kier a gradici lo demas departamentonan di gobierno cu tabata envolvi cu nan trabao di control
etc. Pa e poco cu Gobierno di Aruba (AVP) lo tin di haber cu e projecto aki PPA tin e grandeza di gradici nan pa esaki ….! Pero sigur NO pa e pretencion di crea e impression den pueblo di Aruba/San Nicolas cu E lo ta decision, financiamento y control completo di gobierno esey sigur No ta cuadra cu realidad.
Aruba, 13 di maart 2013 Lider Politico di PPA
Tratamiento del trastorno de oposición desafiante E. Rigau-Ratera, C. García-Nonell, J. Artigas-Pallarés THE TREATMENT OF OPPOSITIONAL DEFIANT DISORDER Summary. Introduction . Oppositional defiant disorder (ODD) affects between 2 and 16% of children. It is a problem that sometimes has a very important effect on the whole family structure. Dealing with the problem in an inappropriate wa
PATIENT ASSESSMENT FORM Malaria Prophylaxis UPDATED TO INCLUDE MALARONE PAEDIATRIC AND OTHER UPDATES, USE wITH UPDATED INSTRUCTIONS SHEET (24/2/12) Patient name ______________________________________________Name of GP (optional) _______________________________________Address ___________________________________________________Name & address of surgery (optional) ____________________


text:
- MAVO-Anochi;
- Enseñansa profesional.
Meta
Enseñansa profesional di OAA tin como meta pa desaroya su studiantenan di tal manera cu nan ta capaz pa por eherce nan ofishi autonomo. Nan ta ofrece alrededor di 17 estudio y 2 curso.
Departamento di Enseñansa, e inspector di Enseñansa Professional y Examenbureau ta supervisa nan estudionan. Gobierno y sector priva ta reconoce e diplomanan otorga door di OAA su departamento di enseñansa profesional.
Cooperacion
Openbare Avondleergangen Aruba departamento di enseñansa professional ta dispuesto tambe pa traha hunto cu empresa y institucion pa organisa curso y estudio specificamente traha riba midi pa nan. A haci esaki den pasado caba.
Openbare Avondleergangen Aruba (OAA) ta ofrece e siguiente curso dirigi riba ofishi:
- Carpinte (Basico)
- Carpinte (Avansa)
- Bouwkundig Tekenaar
- Basis Autotechniek
- Basis Elektronische Brandstof Injectie
- Booglastechniek A, B en C
- Costumière (Cosedor)
- Coupeuse (Cosedor Avansa)
- Eerste Monteur Laagspanning
- Monteur Sterkstroom Installatie
- Technicus Sterkstroom Installaties
- Monteur Koeltechniek
- Monteur Installatietechniek
- Onderhoudsmonteur
E exigencianan pa admision na Enseñansa Profesional Anochi
E exigencianan pa admision pa e seccion Tecnico ta minimalmente 16 aña y e exigencianan pa cada curso ta varia.
Inscripcion
Por inscribi na kantoor di OAA. Trece cu bo:
- E ultimo cijferlijst y diploma;
- Cedula, rijbewijs of paspoort;
- Pasfoto;
- Uittreksel di bevolking (papel di 5 florin).
Orario di les
E lesnan na Avond-BO ta tuma luga di dialuna te cu diabierna cuminsando pa 6 ‘or y mei di anochi y ta termina pa mas tarda 9 ‘or y cuarenta di anochi.
Gasto
Studiante ta paga un suma di inscripcion di 200 florin pa aña no obstante duracion di e curso. Gasto pa e studio di booglastechniek A of B 250 florin y pa booglastechniek C ta 300 florin.
Localidad
Ubicacion Telefoon
Avond-BO, Oranjestad EPB Pitastraat z/n Hato (297)582-7324 (T)
(297)588-0150 (F)
Avond-BO, San Nicolas EPB Caya Jose Geerman (297) 584-4244 (F)


text:
Heart-Centered Leadership Foundation a lansa su hala hubenil HC Youth Leaders. a wordo oficialmente lansa cu instalacion di su prome directiva hubenil y miembronan hoben.
lansa e club hubenil cu e intencion di por tin un fuente di informacion pa tur locual ta hobennan den nos comunidad pa asina por ahusta programanan
cu e fundacion ta ofrece na hobennan. Cu e hala hubenil, Heart-Centered Leadership Foundation ta traha riba su meta di inspira y empodera hobennan pa ta lidernan di curason cu ta inspira, sirbi y apoya otro hobennan pa ta ‘change-makers’ na Aruba. HC Youth Leaders su actividadnan ta enfoca riba e principio di ta ‘di hoben y pa hoben’. E actividadnan ta consisti di: HC Bon, unda e meta ta pa haci trabao boluntario. HC Consciente ta actividadnan pa conscientisa hobennan y resto di Aruba riba un topico, mientras HC Hunto ta momentonan pa hobennan bin hunto y traha riba un proyecto pa impacta comunidad.
E prome directiva di HC Youth Leaders ta consisti di 5 miembro; presidente di directiva Haddasah Lamarre, secretaria Xaui Thijsen, tesorero Nathan Tromp y miembronan di directiva Keilah Geerman y Uchenna Eugene. Ta di remarka cu e hobennan aki tur ta boluntario pa hopi aña cu Heart-Centered Leadership Foundation, unda nan a participa den seminarionan ofreci door di e fundacion y despues a sigui como boluntario asistiendo den diferente training, seminario y proyectonan pa hoben. HC Youth Leaders ta conta actualmente cu 10 miembro, di edad 15 pa 20 aña.
Desde cu e club hubenil a lansa oficialmente, HC Youth Leaders a cuminsa cu reunionnan general, unda nan a delibera y traha riba nan calendar pa 2020 cu ta encera nan plan pa actividadnan cu nan lo kier ehecuta pa e aña aki, cual ta inclui proyectonan cu e hobennan a haya cu mester pone mas atencion riba dje pa comunidad. Como parti di e meta di e club, e miembronan hoben a ricibi tambe un workshop tocante kico ta un ‘heart-centered leader’ unda a haya sa tocante e varios estilo di liderazgo y e importancia di ta un ‘heart-centered leader’. E weekend cu a pasa, den conmemoracion di Dia Internacional di Hende Muhe, e hobennan a realisa nan prome actividad cu ta cay bao di HC Consciente, unda nan a parti carchi cu mensahenan positivo pa empodera y inspira hende muhe riba nan dia.
Pa mas informacion tocante nos hala hubenil HC Youth Leaders y nan proximo actividadnan, por haya nos riba Facebook como Heart-Centered Youth Leaders y tambe riba Instagram como hcyouthleaders.aruba.


text:
Prome Minister ta lamenta nivel baho di Parlamentario Miguel Mansur
ORANJESTAD (AAN) -Durante tratamento di Presupuesto Supletorio 2022, por a tuma nota di un Miguel Mansur hopi nervioso, hopi negativo y destructivo. Ya den su prome disertacion, señor Mansur a cuminsa mesora ta lastra Prome Minister Evelyn Wever-Croes y su famia. Na diferente forma hopi baho, señor Mansur a insinua, acusa falsamente y ofende famianan di Prome Minister.
Prome Minister durante su ronda pa duna contesta na preguntanan di Parlamentarionan, a expresa di ta lamenta cu Miguel Mansur, como un politico hoben, por yega na e nivel baho aki y a compara e politica cu Parlamentario Mansur ta hiba como un politica di riool. Un nivel den politica cu sigur Prome Minister Evelyn Wever-Croes lo no baha pa compara famia cu famia y di insulta famianan di politico Mansur. “Mi conoce famianan di Miguel Mansur kendenan ta shon di hende y pa respet pa nan, sigur mi no ta bay ataca ningun familiar”.
Principalmente, Prome Minister ta un hende muhe y mandatario cu standardnan halto den politica. Y den politica, ta cu e politico mester debati. “E politico aki ta ami y si bo kier debati, haci’e cu mi. Haci’e ki ora cu ta y ki dia cu ta, pero no mishi cu mi famia cu no tey den sala pa defende nan mes”.
Mas a leu, Prome Minister a bay na e acusacion falso di Parlamentario Mansur ora cu el a bisa cu Prome Minister tin su casa y su yiu riba payroll di Gobierno. “Esaki ta un mentira y tur hende sa cu esaki no ta berdad”. Pa cu esaki, Prome Minister a bisa Parlamentario Mansur cu e ta spera cu e ta ofrece un disculpa.
“Lamentablemente e reunion aki a termina y Parlamentario Mansur no tabata tin e grandesa di ofrece un disculpa apesar cu el a realisa su eror. Cu esaki Miguel Mansur ta pasa pa un politico mentiroso, negativo, destructivo cu solamente ta wordo guia pa rabia y pa redashi. E politica nobo cu el a priminti cu e ta bay para su tras a desaparece inmediatamente”, Prome Minister a expresa.
Prome Minister ta lamenta cu politiconan hoben ta recuri na e nivel aki y ta spera cu berdad otro politiconan no sigui e mal ehempel aki di Miguel Mansur pero sa di hiba politica cu nan a priminti cu nan lo hiba pa hiba nos pais padilanti. Famianan di politiconan mester wordo respeta.


text:
ÉKSITOSO TORNEO ABC KOMO PREPARASHON PA NOS PARTISIPASHON NA E CFU BOYS UNDER 14 CHALLENGE SERIES 2022!
Komo preparashon pa nos partisipashon na e CFU Boys’ Under 14 Challenge Series 2022, Kòrsou, Aruba i Boneiru a yega na e idea pa organisá algun partido di fogeo entre e 3 islanan ABC aki na Kòrsou. E partidonan aki a tuma lugá di 7 pa 10 di yüli 2022, na Stadion Rignaal ‘Jean’ Francisca.
E torneo aki sigur tabata unu eksitoso ku nos por siña hopi di dje pa sigui prepará pa nos próksimo kompromisonan pa e CFU Boys’ Under 14 Challenge Series 2022. Tur ekipo a duna un bon bataya i a duna tur ku tin pa mustra kiko nan tin aden.
Kòrsou su tim a konsistí di 22 hungadó i un staf tékniko di 7 persona. E hungadónan aki ta parti di nos preselekshon ku ta preparando pa nos kompromisonan na e CFU Boys’ Under 14 Challenge Series 2022 ku lo tuma lugá di 13 pa 21 di ougùstùs próksimo na Repúblika Dominikana.
Danki na tur ku a asistí i presensiá e partidonan aki. Nos ekipo lo siguí prepará pa nos partisipashon na e CFU Boys’ Under 14 Challenge Series 2022!
Keda pendiente pa mas informashon…


text:
Victory Boys ta perde protest vs Inter Willemstad
Willemstad – Despues di kasi 2 luna despues, porfin FFK a tuma desishon riba e protesta nan ku a wordu entrega kontra di e ekipo di Victory Boys.
Manera ta konosí , e hungador Jonathan Libiana a haña un suspenshon di 3 wega mas un but di Fl. 150 relashona ku un wega di Victory Boys U-20 dia 21-01-2018.
E ekipo nan di Inter Willemstad, Hubentud Fortuna & Jong Colombia su protesta tabata alehando ku e hungador aki lo mester a partisipa ilegal den e wega nan disputa kontra di nan.
Protesta di Inter Willemstad
Di akuerdo ku análisis hasi diparti di FFK, den kua a tene kuenta ku tur sirkunstansia, direktiva di FFK a yega na e konklushon ku e miembro di e ekipo di Victory Boys, Jonathan Libiana, no tabata legal den e wega di dia 24-01-2018 vs Inter Willemstad.
Konsekuentemente, e protesta di Inter Willemstad ta prospera I direktiva di FFK ta aplika e siguiente sanshon;
1. Victory Boys ta haña un but di Fl. 500
2. Inter Willemstad ta gana e wega di dia 21-01-2018 ku skor di 3-0
Victory Boys lo por apelá e desishon aki dentro di 3 dia di trabou serka e komishon di apelashon di FFK.
Protesta di Hubentud Fortuna & Jong Colombia
Por a kompronde ku e protesta nan aki no a wordu prospera, konsekuentemente Victory Boys ta gana e 2 kaso nan aki.
Parse ku e hungador Libiana ta inskribi na FFK komo senior i lo por a hunga normal kontra e ekipo nan ariba menshoná, despues di a sinta 2 wega den 1e divishon I esun di 3 lo tabata respektivamente vs Inter Willemstad.
No ta konosí si e ekipo di Hubentud Fortuna lo 70apelá e kaso aki
Ban spera ku si esei te kaso, e kosnan lo por wordu atende mas lihe posibel, mirando ku falta solamente 2 partido pa final di e Segundo buelta, kual lo termina otro siman djadumingu.
Abase di e desishon ariba menshona, e tabla di posishon lo kambia komo lo siguiente;


text:
Dígrafo
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Un digrafo [Griego δίς dís, "dobel") y Ypάφw (gráfō, gráphō), "skirbi"] ta un grupo di dos letter cu ta representa un solo zonido, cu no ta separabel.
AplicacionEditá
E cuater digrafonan di Papiamento ta sh, ch, dj y zj.
Den Hulandes ta ch, ng y nk cu ta duna un zonido di consonante, mientras e combinacion au, ei, eu, ie, ij, oe y ui ta representa un consonante.
E resto di digrafo di Spaño ta: qu, gu (dilanti di e of i) y rr. Un caso masha straño den idioma Spaño ta e referencia di zonido y e letter ñ (cu ta bin di nn di Latin). Den otro idioma e zonido ta representa un digrafo: nh den Portugues, ny den Catalan, of gn den Frances y Italiano. Den lenga Polaco normalmente ta skirbi cu un letter (ń), aunke den algun caso ta perde e accent, cu ta haya pa un i (ni) of un r (nr), birando e momento ey un digrafo.


text:
Cambionan ley di AOV/AWW
Entrante prome di januari 2014 e leynan di AOV y AWW a cambia. Akibao un resumen di tur e cambionan aki.
AOV & AWW PREMIE (den porcentahe di brutoloon)
E premie di seguro di viuda/viudo y huerfano AWW ta keda mescos (totaal 1%: parti di doño di trabao ta 0,5% y arti di empleado ta 0,5%).
ENTRADA MAXIMO PA PREMIE DI AOV Y AWW:
Entrante 1 januari 2014 pa AOV/AWW Afl. 85.000,-
AOV EDAD DI PENSIOEN
FLEXPENSIOEN
Pa motibo di aumento di edad di pensioen e edad pa Flexpensioen tambe ta subi anualmente cu 6 luna entrante prome di januari 2015.
AOV PORCENTAHE DI DESCUENTO
AWW EDAD DI PENSIOEN PA VIUDO Y VIUDA
No tin cambio pa:
• Categoria 1: edad te cu 39 aña, Afl. 476,-.
• Categoria 2: edad 40 te cu 48 aña, Afl. 639,-.
Pa mas informacion por tuma contacto mediante nos telefon na 527-2700 of email nos na info@svbaruba.org.


text:
Jeon a graba ku J Balvin i Major Lazor
Un karta habri di Jeon na su fanatikonan. "Awe mi kier a comparti untiki cu tur fanatico y cu e famia chikito riba mundo cu ta papia papiamento. For di dia cu mi a cuminsa cu muziek mi tabata tin un soño di laga papiamento zona rond mundo. Awe poco poco e soño nan ta birando realidad,pero cu hopi esfuerso su tras...Normal tur hende ta Zorg pa ta super bon studia pa tin un bon trabou y un futuro Sigura....Den e Mundo di ta un soñador,Nada di esey ta Existi. Bo tin cu tuma palabra di Insulto paso bo ta "Inresponsabel of Desorganisa y hopi otro mas...Pero niun hende no ta bai comprondebo nunca".
"Paso pa cada stap grandi cu bo tuma,ta un Sacrificio di cuminsa di nobo...y no ta tur hende ta cla pa cuminsa di nobo. paso cuminsa di nobo tinbiaha por lagabo mustra cu bo a bai atras of ta para mesun caminda..Pero niun hende no ta bai comprondebo nunca. TUMA RISICO ta un locura,pero si bo tin un soño bo mester ta Suficiente Loco pa por logre. Loco den Sentido di tuma Desicion nan di bida den 1 dia,Cambia desicion pa seconde y hasi Desicion nan drastico djis pa complase bo mente y Curason".
"Nada no ta kai foi shelo,Trabou duro ta paga. Mi no a djis soña y drumi hasi nada...Mi tin 10 aña sinta den studio y perdiendo soño pero semper mi tabata tin un Lema "Soño nan perdi pe soño nan Gana". E secreto principal di full mi Carerra ta cu mi ta un persona cu ta Resa tur dia y tin un Relashon unico cu Dios. y semper mi a djis Tuma Risico paso mi tin FE cu tur cos lo a sali manera mi a pense. Mi no a djis graba e cancion #Machika cu Jbalvin y Anitta di Brazil".
"Pero siman cu a pasa mi a bolbe graba un otro cantica mas cu Jbalvin y Major Lazer y asina trahando tur dia riba mas Proyecto nobo y international. Ta bai parse manera mi ta tumando un break,Pero e nivel di musica Global su Proceso ta mas largo cu djis saca un cantica manera mi tabata hasi antes. Cu Pasenshi y Orashon Dios lo sigi guia mi bida y tur cos lo cana bon. Danki di Curason pa tur cu a support mi semper y esun cu ta support mi ainda awe. Ami ta Agradecido na e Isla nan ABC[if gte vml 1]>      <![endif][if !vml][endif]❤ One Love. pronto lo mi duna mas Update. Humilde semper,e mesun guy di Bario". Jeon.


text:
AMSTERDAM – Considera como e premio Oscar di Hulanda, e conocido comediante, actor y comerciante yiu di Corsou Jandino Asporaat y su team a logra gana e premio Gouden Kalf van het publiek pa e pelicula Bon Bini Holland 3, ganando di Costa y Alles op tafel. E pelicula di aña a bay pa Knor, y e miho serie dramatico tabata Rampvlucht, basa riba e tragedia na Bijlmer na 1992. Pa e lista completo cortesia di e portal hulandes nu.nl, click AKI
DEN HAAG – Pa medio di un carta, comitenan di sclavitud na Hulanda, Surnam, Aruba y Corsou a pidi gabinete Rutte pa cambia fecha di e despensa pa otro aña juli (2023) envez di otro siman. E fecha menciona di 1 juli ta recorda 150 aña cu a aboli sclavitud oficialmente. Y nan ta pensa cu e fecha ey ta e fecha miho pa e excusa cu Hulanda kier brinda na e paisnan menciona. Segun e comitenan, e fecha original pa e despensa, 19 di December 2022, no tin un nificacion special, contrario na esun di juli. Tin reunionan tumando lugar aworaki pa wak si ta logra cambia e fecha realmente of si ta mantene e fecha di 19 di December mes.
AMSTERDAM - Prinses Amalia, e yiu mayor di Rey Willem Alexander ta cumpli 19 aña awe. Pero debi na menasa contra dje, e lo no por celebra esaki otro cu den su cas cu famia. Desde e aña aki Amalia ta studia na Universidad di Amsterdam, pero ta sigui su lesnan via computer na cas. E ta studia Politica, Psicologia, Ley y Economia. Tabata intencion pa Amalia biba na scol manera tur studiante regular, pero na October esaki a cambia y a nifica cu e mester a bay cas bek y sigui su estudio desde eynan.
DEN HAAG – Na Marriott hotel a tuma lugar un recepcion di Gobierno di Aruba pa oficialmente introduci mr. Juan (Ady) Thijsen como Minister Plenipotenciario di Aruba na Hulanda. Un recepcion atendi pa invitadonan for di e mundo poltitico, diplomatico y comerciante di Hulanda.
DEN HAAG – Un siman despues cu secretario di estado hulandes Alexandra van Huffelen a topa premier Evelyn Wever na Aruba, e la topa Wever atrobe awe diaranson, pero e biaha aki na Hulanda. Si e reunion aki realmente tabata necesario, no ta conoci pero ta mustra mas bien un momento pa saca potret, envez di realmente yega na algo concreto. Mucho cos diferente no a papia, y por considera e reunion mas bien como un encuentro social pa tene e relacionan habri pues. Esaki pasobra Hulanda a bisa caba cu ainda no ta bay papia riba yuda Aruba sino mas bien den curso di 2023. Gobierno di Aruba di su banda, ta sigura cu e tema principal (atrobe) tabata finanzas, pero esey a keda trata siman pasa caba na Aruba.
GELDERLAND – Cuidadanonan di e provincia hulandes Gelderlan por lo pronto no por tira riba lobo (wolf) cu e asina yama ‘paintball gun’ osea pistol cu bala di pintura, pa spanta nan. Asina hues a dicta den un corte hulandes. E provincial a permiti e arma anteriormente, pasobra tabata haya e lobonan mucho manso y cu e susto, lo por a spanta e lobonan y evita cu nan yega cerca di hende. E problema ta cu no a substancia e motibo pa tira e lobonan, suficientemente. Hues a determina cu un lobo ta un animal protehi. Ademas no por a proba cu e uso di e arma menciona, lo a yuda e meta.
ORANJESTAD - Premier Evelyn Wever a reuni cu premier hulandes Mark Rutte na Hulanda diamars. Mientras cu e mandatario ta sigura cu e tabata un bon reunion, nada concreto no a sali di e reunion. E tabata mas bien un oportunidad pa personalmente papia cu otro unda cu Aruba ta brief e mandatario hulandes en persona (un biaha mas) riba e situacion di Aruba.


text:
Minister di Finansas, Asuntonan Economico y Cultura, mr. Xiomara Maduro ta anuncia prijsnan nobo di benta di combustibel entrante mañan dia 11 di maart 2020. E cambionan aki ta sosode riba e di dos diaranson di cada luna, dependiendo di prijs internacional. Specialmente awo cu prijs di petroleo ta bahando drasticamente na mundo, por spera reduccion pisa den e lunanan nos dilanti. Por lo menos si e tendencia sigui mesun cos.
Prijsnan nobo desde mañan y pa un luna lo ta:
- Gasolin unleaded-premium: 197,2 cen p/ltr. (-4,7 cen)
- Diesel LS: 160,6 cen p/ltr. (-11,8 cen)
- Kerosin: 148,6 cen p/ltr. (-12,6 cen)
E prijsnan ta inclui BBO/BAZV/BAVP.


text:
Deporte
Roberto, “Mano de Piedra” Duran: “Mihó Golovkin stòp”…
Roberto, “Mano de Piedra” Duran tampoko no a gusta e kombate di djasabra na Las Vegas entre Gennady Golovkin i Canelo Alvarez.
E la bisa ku Golovkin tabata falta agresividat.
“Si ta e forma ei Golovkin ta bringa, mihó e retirá for di bòkseo”, asina e eks kampeon mundial a deklará.
Roberto Duran ta bisa ku e la spera muchu mas di e pelea, sigur di Golovkin ku ta un hòmber ku riba ring semper ta duna espektákulo.
“Ma keda hopi desepshoná ku e kombate”, “Mano de Piedra” a deklará.
Deporte
Filis, Cubs, Arizona i Dodgers hopi interesá: Merkado pa Xander a kuminsá bira kayente…
Timnan di baseball Grandes Ligas a kuminsá pèrta riba e estrea Arubano Xander Bogaerts.
E merkado pa e shortstop eks Red Sox agente liber a kuminsá bira hopi kayente.
E último informashonnan ta mustra ku Filis di Filadelfia, Chicago Cubs, Arizona Diamondbacks i Los Angeles Dodgers ta hopi interesá.
Deporte
Iran a keda eliminá i desapuntá su fanatikada
DOHA (C) – E ekipo di Iran a bai kas i esnan ku no a kanta e himno lo keda intimidá.
Hopi di e hungadónan a yora despues di e derota kontra di Merka.
Pa kolmo Merka ta nan peor enemigu den mundu di polítika hopi di nan fanatikada a bai kas desapuntá pa e eliminashon di nan ekipo.
Futbol ta nan deporte mas gusta aya na Iran.
T’asina ku gobiernu Iraní sigur ta mal kontentu ku e presentashon.
Pero e pais mes ta pasa den yen kos.
Vários protesta kontra di e gobiernu.
Nan ta intimidá e hungadónan..
Hopi miembro di e servisio di inteligensia ta tei pa graba nan durante di e kantamentu di himno i nan ta bisa e hungadónan pa nan kanta nan himno.
Anto pa nan tene kuenta ku nan sa kua skol e yunan ta bai i tambe na unda nan ta biba.
Ta hopi menasa nan ta risibí den e último dianan aki.
Deporte
Argentina a logra pasa pa e otro buèlta
DOHA (C) – E selekshon di Argentina kende a kuminsá ku un derota i ku a pone ku tur wega di nobo ta un wega ku nan mester gana es si nan ke sigi pa otro buèlta a hunga otro partido kual ganamentu mester bin dilanti.
Ayera nan a enfrenta e ekipo di Polonia i nan mester a gana pa por sigi pa otro buèlta.
E ekipo di Argentina sigur a pasa den yen kos.
Ta hopi nerviosismo ta tin. Pero e duda sigur ta serka nan, paso nan no sa ku nan lo por sigi.
Ayera e ekipo a sali ku tur animo i ku e sigur pa gana.
E krítikanan di último tempu ta hopi i sigur tambe riba Messi.
Esaki for di ora ku nan a sali pèrdè kontra di Arabia Saudita.
Ayera Messi na final di e partido mester a hala un rosea profundo.
Esaki debí ku ela risibí un pena máksimo kual e portero a tapa.
Pero djis despues di e di dos tempu e ekipo a kuminsá drei bon i Allister ta nota e gol di bai ariba pa Argentina.
Anto mas lat Alvarez ta nota e di dos gol.
Ku e viktoria aki Argentina ta bai topa ku Oustralia.
Daily Nobo
Kon lo parti e 200 mion Euro di Reparashon?
Filis, Cubs, Arizona i Dodgers hopi interesá: Merkado pa Xander a kuminsá bira kayente…
Iran a keda eliminá i desapuntá su fanatikada
Argentina a logra pasa pa e otro buèlta
Manchester United a prepará un oferta pa Cody Gakpo
Rapper Jon Tarifa ta kolaborá ku kantante Darren Gardner den ‘When I was Younger’
ÁMTENAR NA SOAW A BIBA 7 LUNA DEN UN MUNDU DI ABUNDANSIA
KASO DI ÁMTENAR KU A HÒRTA PLAKA NA SOAW DEN KORTE.
Abogado Braam a gana kaso di NAf 2.206.846,25 pa Girobank
KORTE A KAMBIA SENTENSIA DEN E KASO DI MICHELANGELO PENIJN
Trending
-
Sosial7 days ago
Rapper Jon Tarifa ta kolaborá ku kantante Darren Gardner den ‘When I was Younger’
-
Lokal7 days ago
ÁMTENAR NA SOAW A BIBA 7 LUNA DEN UN MUNDU DI ABUNDANSIA
-
Lokal7 days ago
KASO DI ÁMTENAR KU A HÒRTA PLAKA NA SOAW DEN KORTE.
-
Lokal6 days ago
Abogado Braam a gana kaso di NAf 2.206.846,25 pa Girobank
-
Lokal6 days ago
KORTE A KAMBIA SENTENSIA DEN E KASO DI MICHELANGELO PENIJN
-
Lokal6 days ago
Wes a kondená asesino di beibi den barika di su mama
-
Lokal7 days ago
Trinta indokumentado venezolano kier a drenta Kòrsou ilegalmente
-
Lokal3 days ago
Empleada haltu di casino ‘online’ a pèrdè demanda pa haña bónus


text: Diabierna Santo den oranan di atardi polis a efectua e prome detencion na Mangel Halto, esaki a sosode despues di cu polis a hala atecion di un persona y a splik’e pero e individuo a protesta y a bira fresco riba e polisnan y nan a bay over na detene pa a viola e reglamento di Shelter in Place. Pa locual ta e detenidonan di toque de queda, e prome tabata na pia den Nobelstraat, e segundo tambe tabata lomba sunu pafor di cura na Kas Paloma, e di tres tabata cu auto riba caminda di Santa Cruz pa Oranjestad na altura di Maiky’s y e di cuater y cinco ambos tabata hunto pafo di The Blue Village. Tur e personanan aki a haya boet di mil Florin.


text:
Tres aña pasa siguiendo e liñanan di Nacionnan Uni Instituto Pedagogico Arubano (IPA) a introduci e concepto Educacion Duradero pa prome biaha na Aruba. Antes Nacionnan Uni tawata enfoca riba un desaroyo dirigi riba nos futuro generacionnan, e desaroyo cu nos tin awe mester ta mescos. Den e cuadro aki nos a duna nos studiantenan les riba desaroyo sostenibel na unda nos a operacionalisa esaki den 4 P (People, Planet, Profit y Participatory governance). E teoria aki nos a traduci pa nos maestronan den un didactica pa Educacion Sostenibel. Basicamente nos studiantenan por reconoce kico un di e P-nan ta den practica y despues por splica y siña e alumnonan con pa mir’e. Un ehempel di Educacion Duradero ta manera cu nos a yega di mira varios maestro na diferente scol ta planta mata pa mustra e alumnonan cu asina nos ta contribui na yuda nos planeta p’asina tur hende por hala rosea trankilamente sin cu mester di guli polucion y nos planeta lo keda preserva pa nos sigiuente generacionnan. Tambe nos maestronan alabes a siña nos alumnonan, cu si nos planta mata di fruta of berdura riba nos planeta, nos mes ta haya cuminda pa nos come y e ora lo no mester importa berdura y fruta. Di e manera aki nos cartera ta keda cu un tiki mas placa aden. Tambe tin maestro cu a mustra nos alumnonan e importancia di energia alternativo den por ehempel e materianan di: biologia, fisica y geografia. Asina ki pa futuro nos por scapa un tiki placa y ta susha nos planeta menos, locual ta bon pa nos futuro generacionnan.
Conclusion di Nacionnan Uni, 2015
Nos desaroyo duradero tawata enfoca riba futuro generacionnan y tawata mucho dirigi riba crecemento economico (profit) den relacion cu medio ambiente (planet) lubidando riba e otro dos pilarnan di e filosofia esta: People y Participatory Governance. Door di no a tene cuenta cu e balance entre tur e 4 perspectivanan economico, social, medioambiente y ‘good governance’ nos a cera conoci cu otro problema. Awendia nos ta biba den un mundo cu problema social grandi manera pobresa, aumento di divorcio, desigualdad social, discriminacion, guera entre nacionnan , terorismo, problema di genero, ilegalidad y un aumento di corupcion tur caminda y entre otro den nos sector publico y politico.
Switch di filosofia di desaroyo duradero pa un concepto compleho y holistico dirigi riba perspectiva economico, social, medio ambiente y ‘good governance’. Pa motibo di desaroyo no-holistico, nos enfoke anterior tawata mas den direccion di un of dos perspectiva. Sinembargo, Nacionnan Uni kier haci un cambio na 2030 pa loke ta trata trahamento den forma holistico dirigi riba e perspectivanan economico, social, medio ambiente y ‘good governance’. Pues cu e cambio aki e concepto di desaroyo duradero ta mas un herment pa compronde nos mundo di awendia miho y alabes e ta un metodo pa soluciona nos problemanan global. Con Nacionnan Uni kier pa nos bay den e direccion aki ta mediante di introduccion di e 17 SDG-nan pa wak si henter mundo na aña 2030 por logra prosperidad y un bida decente pa tur hende y e problemanan actual lo por mengua. Asina e ora nos tur por haya un mundo cu nos kier.


text:
WILLEMSTAD- 10 di novèmber 2022 – National Association of Black Scuba Divers (NABS) ta un organisashon merikano di sambuyadó, ku entre otro ta biaha bai diferente pais pa sambuyá. E aña akí nan a bolbe skohe Kòrsou pa bin sambuyá i tambe a disidí pa tene nan Kumbre Anual aki na Kòrsou. Komo parti di nan biahenan nan tin e kustumber di semper duna bèk na e komunidat kaminda nan ta di bishita. Den e kaso di Kòrsou nan a skohe pa hasi donashon na un skol, i ku asistensia di Ofisina di Turismo di Kòrsou (CTB) nan a entregá un chèk na Kolegio San Hosé na Barber.
E fondonan akí lo ser usá pa kubri gastu di materialnan ku e skol tin nesesidat di dje. Maestronan i alumnonan di e skol a keda mashá enkantá i agradesido pa e donashon i a indiká ku esaki lo ser usá na benefisio di desaroyo di e muchanan. CTB ta kontentu di por a fasilitá e proseso pa e donashon tuma lugá, i tambe ta apresiá mashá ku NABS a hasi e bunita gesto akí na Kolegio San Hosé. Alabes CTB ta sumamente agradesido ku NABS a skohe Kòrsou komo nan destinashon pa sambuyá i tambe pa tene nan Kumbre Anual e aña akí.


text:
William Daniel McCafferty, miho conoci como Dan McCafferty a nace na Schotland dia 14 October 1946 y a fayece diamars dia 8 November 2022.
Dan McCafferty tabata e lead singer original di e conocido banda di hard rock Nazareth. E noticia tristo aki a wordo gepost riba facebook door di Pete Agnew, basista di Nazareth y amigo personal di Dan McCafferty. Segun su post Dan a fayece 12.40 pm.
Pete Agnew a post cu e anuncio di morto di Dan riba Facebook tabata e post di mas tristo cu e la yega di pone riba Facebook.
E la sigui scirbi bisando cu Maryann y famia a perde un bon casa y tata. Tambe e la post cu e la perde su miho amigo y mundo a perde un di su miho cantantenan.
Na 1968 Dan hunto cu su amigo e basista Pete Agnew, guitarista Manny Charlton y drummer Darrel Sweet, a forma e banda Nazareth, cual banda a wordo hopi influencia pa The Beatles, The Rolling Stones y Jimi Hendrix.
E banda pa 45 aña largo a sa di presenta conciertonan grandi y regularmente tabata riba tour. Na 2013 na momento cu Dan McCafferty a bira malo di salud y no por a sigui perform mas. Dan a wordo obliga di retira, esaki a sosode despues cu e la colaps riba stage durante un concierto.
E cantante tabata sufri di un malesa yama Chronical obstructive pulmonary disease (COPD), e la laga atras su señora y dos yiu.


text:
ORANJESTAD,Aruba
Lead2Success, atravez di nan seminario binidero “Making The Best of 2020” ta cla pa introduci materia nobo pa haci di e aña 2020 e miho aña pa su participantenan.
“Hopi ta e biahanan cu nos ta habri aña bisando, nos kier tin un tremendo aña, nos kier mira cierto soño y metanan bira realidad. Sinembargo na fin di e aña nos ta desapunta pa motibo cu nos no a logra locual nos a desea na inicio di e aña. Mayoria biaha esaki tin di haci cu falta di debido planificacion y ehecucion. Pa fortalece e iniciativanan aki, nos a uni e miho facilitadonan cu conoce y ta carga nan materia, pa ranca saca tur e meta y soñonan aki, pone nan den mocion y cu debido planificacion, ehecuta esakinan. Y asina saca lo miho di aña 2020,” Coach Francis Groeneveldt di Lead2Success – afitrion “Making The Best of 2020,” a duna di conoce.
“Durante e conferencia aki no lo bay tin facilitado Sr. Raymond Maxwell, kende lo papia di e tema: ‘Put Your Dreams to the Test’ – Pone bo soño na prueba. Mi mes persona cu tema ‘Successful Goal Setting’ – Con pa pone y ehecuta bo metanan di manera exitoso, facilitado Fern Duinkerk cu tema, ‘Managing Bad Experiences’ – Con pa maneha mal experiencia y facilitado y nutricionista, Johanna Stroo cu su tema Healthy Lifestyle – Con pa hiba un estilo di bida saludabel. Temanan cu ta core alinea cu otro pasobra si un no ta na su luga, e otro no por cana manera mester ta. Mescos ta, ora nos no ta hiba un bida saludabel, pero ora nos haci esaki na manera debido, e ta hisa enfoke, concentracion y produccion di un manera incomparabel,” Groeneveldt a añadi.
“Tambe na mes momento bo ta uni bo mes na un comunidad di inciadonan, y hunto bo ta cana y encrassa otro riba e camina di “Making The Best of 2020.”
E conferencia lo tuma luga dia prome di februari binidero na Paseo Herencia Ballroom y lo bay ta for di 9am pa 3pm. Cu un inversion chikito di solamente Awg 100.00 – cu ta inclui almuerso – participantenan ta sali cla pa inicia y termina nan 2020 cu exito.
Pa mas informacion por tuma contacto cu Lead2Success na +297 5934535 of email nan na info@lead2success.net. Registracion ta bay via nan website www.led2success.net.


text:
ORANJESTAD,Aruba
Prome Minister Evelyn Wever Croes ya no sa mas con pa dorna su palabranan, of con pa convence un pueblo financieramente debilita pa su gobierno, cu e tin otro pakete di medida na caminda.
Lider di fraccion di AVP, sr Marlon Sneek a mustra dialuna ultimo cu den un estilo comico, papiando trankil y hasta dunando e impresion cu e por yora, Prome Minister Wever Croes ta bisa pueblo cu e tin mas medida na caminda y cu esakinan pronto lo yega Parlanmento pa wordo trata.
“Ya Prome Minister Wever Croes no sa mas con pa s’sugarcoat’ e siguiente pakete di medida, placa cu e lo bolbe ranca for di cartera di pueblo, pa cubri su aventuranan politico sin sentido.
Manera un declamado di poesia, Evelyn ta trata di bolbe convence pueblo cu e siguiente serie di medida ta na caminda y cu pueblo no mester preocupa, ya cu e medidanan aki ta dirigi riba solamente un grupo di chikito di hendenan.
Un grupo chikito cu segun Prome Minister ta bebe hopi alcohol y ta huma hopi sigaria, tambe riba un grupo cu a cumpra mercanicnana on line y pa kendenan su gobierno ta introduci un BBO na frontera, pero na final di dia e impuesto nobo aki lo afecta comerciantenan tambe.
Den un forma increibel y c’un cara di inocencia Prome Minister a trata di convence pueblo cu ‘deviezenprovisie’ lo afecta principalmente e Dominicanonan cu ta manda placa pa nan pais y cu segun su persona, e Presidente di e pais aki, a mustra na un ocasion cu e mandamento di placa aki, a bira un pilar economico pa Republica Dominicana.
Realidad di bida lo bira cu ta pueblo su cartera lo tin cu bolbe bay saca mas placa pa paga e deviezenprovisie aki y tambe e BBO na frontera ya cu e comerciante lo bay busca un caminda pa saca su placa bek y esaki lo ta riba lomba di pueblo.
Sinembargo pa Prome Minister Evelyn Wever Croes pueblo mester ta contento cu el a reduci pago di inkomstern y loonbelasting pa cierto gruponan den comunidad, cu el a reduci pago di grondbelasting pero e no ta bisa cu loke el a duna pueblo ta yega 16 miyon florin pero loke su gobierno ta ranca bek for di cartera di pueblo, ta e impresionante suma di 250 miyon florin.
Gabinete Wever Croes ta haciendo pueblo di Aruba dia pa dia mas pober, caminda den e di tres presupuesto cu e gobierno aki presenta proximamente, tin solamente medida pa pueblo y ningun pero ningun proyecto na interes di pueblo.
Deviezenprovisie lo afecta tur hende, no solamente comerciantenan cu tin cu cambia nan placa ora cu nan busca material y articulonan pa nan negoshi, pero tur hende cu tin cu manda placa pa nan famia den exterior, mayornan cu mester manda placa pa nan yiunan studiante pero pa Evelyn Wever Croes, esaki no mester ta un problema.
Ta impresionante scucha con Prome Minister su wowonan no ta ni kinipi ora cu e ta gañando pueblo c’un cara asina serio, papiando di un buraco financiero cu su gobierno kier tapa y no papiando mas di mega debe di proyectonan.
Desde cu a mustra pueblo siman pasa cuanto placa gobierno di Prome Minister Evelyn Wever Croes a ranca cu e famoso BAVP y caminda a pone pueblo paga mas cu loke tabatin mester pa paga proyecto, ainda e gobierno aki no por bin splica pueblo kico a haci cu mas di 20 miyon cu a resta di tur loke pueblo a paga.
No tin placa pa aumenta reparatietoeslag, no tin placa pa aumenta onderstand, no tin placa pa aumenta salario minimo, no tin ningun incentivo pa esunnan cu tin entrada hopi abou, pero sin ta mesun hendenan aki tin cu soporta e abuso di aumento di inflacion asina rapido, caminda cosnan ta bira mas y mas dificil pa cumpra.
Pero pa famia y otro amigonan, pa sponsor y sostenedornan di e gobierno aki, pa nan sin tin trabou y tin tur indicacion cu gobierno di Evelyn Wever Croes, ta sigui tuma hende den servicio di gobierno, contra tur palabracion haci cu Hulanda y CFT,” lider di fraccion Marlon Sneek a declara.


text:
ORANJESTAD,Aruba
Diamars 28 di januari a tuma luga e huramentacion di Marisol Lopez – Tromp como Minister di Desaroyo Teritorial, Infrastructura y Medio Ambiente. Minister President sra. Evelyn Wever – Croes y coleganan Minister di Gabinete Wever – Croes tabata presente na e ceremonia cu a tuma luga na Cas Ceremonial di Gobernador.
Minister Marisol Lopez – Tromp ta un di e politiconan activo cu tin un trayectoria basta largo y cu experiencia amplio. Despues di tabata representa pueblo durante e ultimo 10 añanan den Parlamento, e aña aki Minister Lopez – Tromp ta bolbe como Minister.
Continuidad di trabou
Pa locual ta trabounan, ta importante pa menciona cu Gabinete Wever – Croes ta ehecutando e acuerdo di programa di Gobernacion “Hunto pa Aruba” durante e transcurso di e dos añanan aki, esaki ta e mesun acuerdo cu Minister Lopez – Tromp a indica di lo bay sigui. ‘Ademas, faltando un poco menos cu dos aña di Gobernacion, e continuacion di trabounan ta hopi importante, banda di otro leynan pendiente y nobo. Esaki lo ta posibel cu contribucion di coleganan Minister y Prensa pa por transmiti e trabounan aki den forma transparente y corecto na comunidad’, Minister Lopez – Tromp a duna di conoce.
Resumen di trayecto politico
Minister Marisol Lopez – Tromp a inicia su carera politico mas di 22 aña pasa na aña 1998 riba lista di MEP, drentando Parlamento den oposicion cu votonan preferencial (1538 voto). Casi cuater aña despues a ricibi casi 5000 voto durante eleccion y di e forma aki por a drenta como Minister enarga cu e cartera di Infrastructura, Asuntonan Social, Educacion y Vice Prome Minister di Pais Aruba te cu aña 2009. Un combinacion cu ta carga awe pa 3 Minister, pues un cartera hopi importante pa desaroyo di Aruba cu ta stimula economia a traves di casnan social, casnan pa anciano y scolnan.
Pa conclui, manera treci dilanti anteriormente, despues di 10 aña den Parlamento, Minister Marisol Lopez – Tromp ta cla un bes mas pa e reto nobo como e Minister encarga cu Desaroyo Teritorial, Infrastructura y Medio Ambiente.


text:
ORANJESTAD, ARUBA
(16 di november, 2020) – Varios participante a inscribi pa e “IT Challenge” di cual 17 participante a logra pa entrega nan piesa dia 16 di november pa 6.30pm. Dia 17 di november e comision di SEYO nacional lo haci un evaluacion di e piesanan y lo revela e finalistanan pa e evento final dia 23 di november na Cas di Cultura.
E dia aki lo conoce otro panel di jurado cu lo mira y evalua e piesanan di e finalistanan pa prome biaha. E trayectoria aki tawata uno cu hopi a pasa un experiencia unico conociendo nan mes y bin cu diferente piesa artesanal unda nan a usa nan mente creativo y trahe cu hopi pasion.
Banda di entrega un piesa e participantenan tawata tin e oportunidad di sigui diferente workshop online. Manera “Branding” duna pa Jaritza Correa BoldBizz y Candy Rasmijn di Connect PR, Marketing & Events, “Social Media”duna pa Diederick Kemmerling di The Lab y “How to Price your product & present it” duna pa Lay Hing Yee- de Kort di Cornerstone Economics. Cosecha kier duna un danki na cada un cu a duna di nan tempo pa asina tambe e particpantenan por siña un tiki mas di e temanan aki. Banda di esaki esunan cu a inscribi prome cu 31 di october tawata tin e oportunidad pa sigui un workhsop online via e website di Domestika unda nan mes por a kies uno den nan ramo.
E anochi di dia 23 di november lo bira sigur uno diferente, culminante y lo cuminsa pa 6.30pm na Cas di Cultura. Pa e anochi aki e caarchinan ta limita door di e covid protocol, esey kiermen cu si bo kier bin experiencia e anochi aki busca bo ticket mas pronto posibel na Cosecha Oranjestad desde diaranson dia 18 di november 2020 pa solamente 5 florin.
Pa mas informacion por tuma contacto cu Cosecha Oranjestad na telefoon 5878709. Tambe por manda un email na cosechaworkshop@gmail.com
.Pa por keda informa di Cosecha su workshopnan, artesanonan, artistanan y nan webshop nobo por bishita nan Facebook page: Aruba-Cosecha
Instagram page: cosecha_aruba
y Webpage: www.arubacosecha.com


text:
(3 Video) Kon outomobilistanan ta pasa den awa i muha peatonnan kantu di kaminda sin tin kunes
Un berguensa kon pa años gobiernunan di turno ta bira lomba pa komunidat, aña tras di aña habitantenan den e kaya Granaataapelweg ta sklama pa maske basha algun truk di grijs pa alivia e situashon aki ora awa seru ta kai i asta ora e no ta kai mirando e burakunan ku tin den e kaya. Mester bisa si ku kuminsamentu di aña a bin basha asvalt ku a kita for di un otro kaminda i bin pone den Granaatappelweg pero tin ku bisa ku si no hasi e trabou bon ta tantu bal. E motibu di e kaya ta yena ku awa paso e kaya no tin un afloop ku ta pone ku e awa ta bai i ta keda para i haña mas i mas buraku. A koba un pos pa chupa e awa pero nos ekspertonan di VVRP ta parse ku no ta na altura ku e area di Dominguito ta asina satura ku awa kaba i ta pone ku e pos no ta chupa e awa. Ora bo wak e video di kon e awa ta yena i para den e kaya, abo komo lesado mes ta tuma nota ku mester yena e kaya ku grijs pa e awa no keda para i pa e kaminda risibi un afloop pa awa por sigui su kaminda bai rooi. Tristu ku personanan di edat ta bai buska nan ñietunan for di KDV (opvang) i ta wordu muha ku awa sushi ku tin para riba kaminda, tur tur dia e outomobilistanen sin eskrupulo ta pasa i muha 1 of 2 hende. Un problema di años ku nigun minister di turno no tin e kurashon pa atende komo debe ser i ta laga su ekspertonan uza e hanchi (kaminda) pa pruebanan sin sinti ku ta gasta sen di nos komunidat bin ku kos nan ku no tin sentido pa bisa ku algu a ser hasi den e kaya. Wak e video nan i realisa bo mes kon fasil ta pa drecha e kaya aki ku algun truk di grijs i nivela e kaya di tal manera ku awa no ta keda para aden. Drecha e situashon for di prome biaha i no keda bai bin i gasta sen riba un kos ku for di prome biaha mester hasi e bon i kla.


text:
ORANJESTAD – “Cu gran perspectiva nos lo mira un aumento significante un biaha mas den salario minimo entrante Januari 2023. E aumento aki lo yuda e trahado, e tata y mama di famia cu un aumento den nan calidad di bida y poder di compra.” Minister Glenbert Croes a expresa. E mandatario recientemente a confirma pa noticiacla, cu enberdad ‘salario (minimo) lo aumenta, pero cu ‘nos ta wardando e ultimo consehonan cu nos como gobierno mester tene cuenta cu ne. No a bisa ainda cuanto e salario minimo lo bira unabez aumenta.
HISTORIA DI SALARIO MINIMO
Repasando e cifranan di pasado relaciona cu aumento di salario minimo, di aña 2000 te cu 2009, partido Movimento Electoral di Pueblo (MEP) a aumenta e salario minimo pa un total di 6 biaha cu un suma total di 431.15 florin. Pa e periodo siguiente di 2009 – 2016 di AVP, e salario minimo a wordo aumenta cu 134.70 florin den 7 aña di tempo. Durante gobernacion di Gabinete Wever-Croes I y II, salario minimo a wordo aumenta cu 137.75 florin den 3 aña di gobernacion.


text:
Den oranan di mainta un tiro duro a spanta habitantenan di Bernhardstraat, na San Nicolas.
Mas e habitante a spanta ora cu el a mira e glas di e porta di su cas habri. El a conta cu mesora el a dicidi di bati alarma na Polis. Na momento cu el a mira e glas, mesora el a pensa cu un persona a los un tiro den e porta di e cas y sigui core.
Patruya y recherche a yega na e sitio pa haci nan investigacion. A analisa e porta y con e glas e kibra. A yega na e conclusion cu por ta e cas tabata cera y door di hopi calor (cayente) sin cu tin aire ta circula, a causa cu el a causa algo parecido na un explosion. Di tiro no a mira nada.


text:
Premier Evelyn Wever-Croes: Premier Evelyn Wever-Croes relaciona cu Rapport Di Algemene Rekenkamer Aparte di mal gobernacion: E GOBIERNO ANTERIOR A SCONDE INFORMACION PA PARLAMENTO
Premier Evelyn Wever-Croes:
Premier Evelyn Wever-Croes relaciona cu Rapport Di Algemene Rekenkamer
Aparte di mal gobernacion:
E GOBIERNO ANTERIOR A SCONDE INFORMACION PA PARLAMENTO
Premier Evelyn Wever-Croes a reacciona preocupa riba e Rapport di Algemene Rekenkamer riba e proyectonan PPP. Specificamente riba e hecho cu Algemene Rekenkamer ta cuestiona cu gobierno anterior no a duna intormacion na Parlamento. Es mas, ARA ta constata awor cu gobierno anterior no a duna Parlamento e informacion cu Parlamento mester pa por haci su trabou debidamente.
Den su Rapport, Algemene Rekenkamer a haci dos acusacion serio contra gobierno anterior.
- SCONDE INFORMACION:
ARA ta remarca cu tin hopi informacion detaya y tiki informacion riba riesgonan financiero a largo plaso y e medidanan pa limita e riesgonan aki. Esaki ta algo hopi serio y tabata conoci cu durante Gabinete Mike Eman I y II e gobierno tabata manipula cu Parlamento. Oposicion tabata critico pero tabata wordo bari for di mesa constantemente.
- NO A DUNA PARLAMENTO BISTA DI E GASTONAN REAL
E di dos acusacion serio ta cu gobierno anterior no a duna Parlamento un bista completo di e gastonan y tampoco ta haya informacion presupuestario y di financiamento riba termino largo. Y esaki ta e motibo cu nos pais a yega te na un abismo financiero, mientras e Parlamentarionan di AVP tabata sinta un banda y bati man.
“Mi ta lamenta cu e acusacionnan aki a bin asina laat. Tempo cu mi tabata den Parlamento mi a papia hopi di esaki pero e mayoria den Parlamento e tempo ey no kier a asumi su responsabilidad, es mas, nan a permiti e gobierno anterior comete tur e erornan aki.
Ta tristo pa constata awor e daño cu e gobierno di AVP a causa Aruba. Awor nos tin un situacion full diferente. Nos tin un Parlamento critico, cu ta eherce nan trabou di Parlamentario cu seriedad y dedicacion. Esey ta un condicion hopi importante pa garantisa un democracia solido. Mi ta preocupa pa e consecuencianan di e mal maneho di gobierno anterior, y mi ta mas determina cu nunca pa fortifica nos institutonan pa garantisa democracia, bon gobernacion y finansas publico saludable”, Premier Evelyn Wever-Croes a finalisa bisando.


text:
RECEPTEN - Ken no konose bolo boracho. Bolo boracho ta un bolo yena ku yen alcohol. Tin hende ta trahe ku pudin i tin ta trahe sin. Bo por pone tambe fruit cocktail i dorne ku crema na bo smak.
Ingredients:
1 liber di manteka
1 liber di ariña di pan
1 liber di suku blanku
9 webu
1 bleki di lechi chikí
1 kuchara di kome kuné di Baking Powder
2 paki muisjes
1 bleki di slagroom
1 telep di esensia di almendra
¼ kùp di anis òf rum
2½ paki di pudin di vanilla
Algun chèri
Preparation:
Primeramente ta bati e manteka i e suku bon, despues e webunan i ta brua nan den otro. Bati nan bon den otro y poko poko ta agregá ariña di pan, baking powder, esensia di almendra i brua tur kos bon den otro.
Ora ku e meskla ta bon bati ta poné den un forma huntá ku res òf manteka den fòrnu na 375 grado pa mas o ménos un ora. (Si abo ke bo por pone pudin. Awor nos ta traha e pudin i lag’é para.)
Ora e bolo ta kla ta sake for di fòrnu i lag’é fria, pa despues korte den tres laag. Nos ta pone e parti abou dje bolo den un forma rondó i muhé ku bibida di bo smak. (Seguidamente ta pone e pudin, poko muisjes, e slagroom, i ta sigui asina te na e último laag.) si bo ke
Ora ta kla ta dòrna e bolo ku muisjes (hagelslag) i chèri i ponele den frizer.


text:
Dos caso di violacion regla anti-doping na Aruba
Veredictonan ta conoci den dos caso di violacion anti-doping
Recientemente a keda publica e veredictonan final den dos caso di violacion di regla anti-doping na Aruba. Conforme regla di e World Anti-Doping Code Comite Olimpico Arubano tin e deber pa publica e sentencianan aki.
Baseball
E prome caso ta un caso di un atleta local di baseball cu a nenga di coopera cu e proceso di doping control. Esaki a constitui un violacion di regla anti-doping segun stipula den e World Anti-Doping Code y reglanan anti-doping domestico. Consecuentemente e atleta a wordo sanciona pa un periodo di ineligibilidad di cuater (4) aña.
Despues di a haya e sentencia e atleta a opta pa bringa su caso den prome instancia pero aki a mantene e sancion. Despues di esaki e atleta a cuminsa e proceso di apelacion pero el a discontinua esaki cu consencuencia cu e Regional Anti-Doping Organization (RADO), cu tabata e Results Management Authority, a confirma e violacion ye sancion segun a wordo stipula den prome instancia.
Pues asina e keda confirma cu e atleta di baseball, Aigil Brete, ta wordo sanciona na un periodo di ineligibilidad di cuater (4) ana. Segun stipulacion di e Code y regla antidoping domestico, Aigil Brete, durante e periodo di su ineligibilidad no ta permiti pa eherce ningun deporte den ningun capacidad. Aigil Brete su periodo di ineligibilidad ta termina riba 4 di juli 2024.
Aigil Brete su periodo di ineligibilidad ta termina riba 4 di juli 2024.
Muay Thai
E otro caso local di violacion di regla anti-doping ta un caso di un atleta di Muay Thai cu, despues cu haci e doping test durante un evento local, laboratorio a confirma presencia di substancianan prohibi (entre otro steroids) den su urina. Esaki a constitui na un violacion di regla anti-doping segun stipula den e Code y reglanan domestico anti-doping. A base di e violacion aki e atleta, Fagner Alexander Geraldo Pereira, a wordo sancciona na un periodo di cuater (4) ana di ineligibilidad. E atleta no a haci uzo di su derecho pa bringa e sentencia apesar cu a dune varios oportunidad pa haci tal. Pues consecuentemente e sentencia a bira oficial.
Segun stipulacion di e Code y regla anti-doping domestico, Fagner Alexander Geraldo Pereira, durante e periodo di su ineligibilidad, no ta permiti pa eherce ningun deporte den ningun capacidad.
E periodo di ineligibilidad di Fagner Alexander Geraldo Pereira ta termina riba 14 oktober 2023.


text:
Kralendijk – Riba djasabra 28 di ougùstùs di 09:00 – 14:00 tin un Bakuna session spesial pa hóbennan di 12 te 18 aña na Kompleho Deportivo Jorge Nicolaas. Durante e seshon DJ Kjart ta toka pa e hóbennan. Dòkter Michael Mercuur tambe ta presente pa kontestá pregunta di mayornan tokante bakunashon di hóben.
Tinernan di 12 te 18 aña mester di pèrmit di nan mayor òf tutor pa pasa angua kontra corona. P’esei e mayornan òf e tutor mester ta aserka ora nan yu ta pasa angua. Na kuminsamentu di e aña eskolar nobo, empleadonan di departamento di Salubridat Públiko a parti foyeto pa alumnonan di Liseo i SGB pa informá nan tokante e seshon di pasa angua. Pa medio di un karta a informá mayornan di e alumnonan tokante e seshon spesial di pasa angua.
Hóbennan di Rincon ku ke bai e seshon di pasa angua, por hasi uso di un bùs spesial. E bùs ta sali 09:00 or i 11:00 or for di e bòrchi grandi i kolorido ku nòmber di Rincon ariba pegá ku misa i despues e ta trese e hóbennan bèk. E Bakuna session ta forma parti di un kampaña spesial pa hóben. Anteriormente a lansa e video clip BanSkolBèk#BonBakuná. Otro siman ta lansa un di dos video clip di e kampaña pa hóben.
Riba djasabra 28 di ougùstùs adultonan tambe por akudí ku i sin sita na e sentro deportivo pa pasa angua kontra corona. Pa mas informashon tokante bakunashon: 0800 0900 òf www.bonairecrisis.com
Lesa tambe:
- Gobièrnu ta bai investigá kalidat di gasolin i disel na Kòrsou
- KLM Royal Dutch Airlines ta alargá su donashon di título na Máratòn di Kòrsou ku tres aña
- Hòmber ta fayesé despues di desgrasia ku propio outo
- Sindikato di Enseñansa Doen: hopi dosente agotá na Kòrsou
- Kòrsou ke yuda Sürnam ku eksplotashon di petroli i gas den futuro


text:
Motosiklista a pèrdè bida djasabra mardugá.
Djasabra mardugá alrededor di 02.34or di mardugá, Sentral di polis a dirigí un unidat ku urgensia na e krusada Gosieweg / Prairiweg pa un aksidente entre un outo i un motosaikel. Na yegada di e patruya nan a topa ku un hòmber drumi abou ku múltiple herida na su kurpa.
For di un investigashon preliminar ku polis a realisá na e sitio, a sali na kla ku shofùr di un outo (1) tabata kore riba e kaminda ariba menshoná den direkshon Rio Canario. Ora e la yega na e krusada Gosieweg / Prairiweg e la lora na man robes pa drenta Prairiweg nèt na momentu ku e motosaikel tabata aserkando for di direkshon kontrali. Konsekuentemente e motosaikel a dal den e outo(1). Dor di e impakto aki e motosiklista a bai kai riba e otro banda di kaminda nèt na momentu ku un otro outo (2) tabata aserkando. E outo aki a alkansá e motosiklista.
Ku urgensia a transportá e víktima (motosiklista) ku ambulans pa Poliklínika di SEHOS. Alrededor di 03.17or polis a haña notifikashon ku e víktima Sedric Johannes Schotborg nasé na Kòrsou 24 yüni 1966 a fayesé a konsekuensia di múltiple leshon ku e la risibí dor di e aksidente. Riba órden di Fiskal di Ministerio Públiko a konfiská e kurpa di e víktima pa mas investigashon.